[pic] | KUMMISSJONI TAL-KOMUNITAJIET EWROPEJ | Brussel 30.1.2008 SEG(2008) 83 finali Proposta għal DEĊIŻJONI NRU 2/2007 TAL-KUMITAT KONĠUNT KE-EFTA "TRANŻITU KOMUNI" li temenda l-Konvenzjoni ta' l-20 ta' Mejju 1987 dwar proċedura ta' tranżitu komuni - Abbozz tal-pożizzjoni komuni tal-Komunità - (preżentat mill-Kummissjoni) MEMORANDUM TA’ SPJEGAZZJONI IL-KUNTEST TAL-PROPOSTA | 110 | Raġunijiet u għanijiet tal-proposta F'konformità ma' l-Artikolu 1(3) tad-Deċiżjoni tal-Kumitat konġunt KE-EFTA "Tranżitu Komuni" tat-12 ta' Frar 1999[1], is-sistema ta' tranżitu komuni ġiet kompjuterizzata u wriet ruħha affidabbli għall-amministrazzjonijiet doganali u l-operaturi ekonomiċi. L-użu ta' sistema ta' tranżitu komuni kompjuterizzat huwa obbligatorju mill-1 ta' Lulju 2005, wara perjodu tranżitorju li jippermetti t-tressiq tad-dikjarazzjonijiet ta' tranżitu bil-miktub lill-awtoritajiet doganali sal-31 ta' Diċembru 2006, fejn dawn ta' l-aħħar ikollhom jaqsmu ma' xulxin id-data dwar it-tranżitu permezz ta' teknoloġiji ta' l-informazzjoni u ta' netwerks informatiċi. Il-Konvenzjoni ta' l-20 ta' Mejju 1987 dwar ir-reġim ta' tranżitu komuni[2] (il-Konvenzjoni) m'għadhiex tgħodd għat-tibdil li sar fil-qasam tat-tranżitu minħabba l-evoluzzjoni tat-teknoloġiji ta' l-informazzjoni u ta' l-iskambju tad-data elettronika. Jixraq li d-dispożizzjonijiet tal-proċedura tat-tranżitu komuni jinġiebu f'konformità mal-modalitajiet tat-tħaddim tas-sistema l-ġdida tat-tranżitu kompjuterizzata. Madankollu huwa meħtieġ li tinżamm il-possibbiltà li d-dikjarazzjoni tat-tranżitu tista' titressaq bil-miktub bħala proċedura standard għall-vjaġġaturi li m'għandhomx aċċess għas-sistema doganali tat-tranżitu kkompjuterizzata. L-informazzjoni dwar it-tranżitu mbagħad jinqasmu bejn l-awtoritajiet tad-dwana permezz tat-teknoloġiji ta' l-informazzjoni u tan-netwerks informatiċi. Barra minn hekk, proċedura ta' riżerva li toffri l-possibbiltà li dak li jkun iressaq dikjarazzjoni ta' tranżitu komuni bil-miktub għandha tiġi stabbilita għall-operaturi ekonomiċi kollha fil-każ li s-sistema ta' tranżitu doganali kompjuterizzata jew l-applikazzjoni mressqa mill-prinċipal jew in-netwerk ta' komunikazzjoni bejniethom u l-awtoritajiet kompetenti ma jkunx disponibbli. | 120 | Il-kuntest ġenerali Il-konvenzjoni ta' l-20 ta' Mejju 1987 dwar reġim ta' tranżitu komuni tipprevedi miżuri li jiffaċilitaw l-iskambju ta' merkanzija bejn il-KE u l-pajjiżi ta' l-EFTA. Is-sistema l-ġdida tat-tranżitu kompjuterizzata ilha stabbilita mit-30 ta' Marzu 2004 għall-operaturi fil-partijiet kontraenti kollha tal-Konvenzjoni u d-dispożizzjonijiet attwali tal-Konvenzjoni jipprevedu li d-dikjarazzjonijiet tat-tranżitu jistgħu jitressqu permezz tal-proċeduri kompjuterizzati u permezz tal-messaġġi standard. Id-dispożizzjonijiet tal-proċedura tat-tranżitu komuni issa għandhom jiġu adattati għall-obbligu li jitlestew il-formalitajiet kollha marbuta mat-tranżitu komuni permezz tat-teknoloġiji ta' l-informazzjoni u tan-netwerks informatiċi kif ukoll il-kundizzjonijiet il-ġodda li rriżultaw mill-kompjuterizzazzjoni, filwaqt li jiġu garantiti s-sigurtà, l-affidabilità ta' l-informazzjoni trażmessa kif ukoll ir-rapidità fl-azzjoni ta' segwitu ta' l-approvazzjoni tal-proċedura. Huwa xieraq li l-vjaġġaturi li m'għandhomx aċċess għal sistema ta' tranżitu kompjuterizzata jkunu jistgħu iressqu dikjarazzjoni ta' tranżitu bil-miktub lill-awtoritajiet kompetenti. Għandha tkun prevista proċedura ta' riżerva bbażata fuq l-użu tad-dikjarazzjoni bil-miktub sabiex l-operaturi ekonomiċi jkunu jistgħu ikomplu l-operazzjonijiet tagħhom meta s-sistemi informatiċi jkollhom xi ħsara jew in-netwerks ma jkunux disponibbli. | 139 | Dispożizzjonijiet eżistenti fil-qasam tal-proposta Ma hemm l-ebda dispożizzjoni fis-seħħ fil-qasam tal-proposta. | 141 | Il-konsistenza mal-politiki u l-għanijiet ta’ l-Unjoni Il-proposta hija konsistenti ma' l-istrateġija ta' Liżbona riveduta u l-qafas ġenerali ta' l-inizjattiva tal-gvern elettroniku. | IL-KONSULTAZZJONI MAL-PARTIJIET INTERESSATI U L-VALUTAZZJONI TA’ L-IMPATT | Il-konsultazzjoni mal-partijiet interessati | 211 | Metodi ta’ konsultazzjoni, setturi ewlenin fil-mira u l-profil ġenerali ta’ dawk li wieġbu Il-grupp ta' ħidma KE- EFTA "Tranżitu Komuni" ġie kkonsultat | 212 | Sinteżi tat-tweġibiet u kif ġew ikkunsidrati Opinjoni favorevoli. | Ġbir u użu ta’ għarfien espert | 229 | L-użu ta’ esperti esterni ma kienx meħtieġ | 230 | Il-valutazzjoni ta’ l-impatt L-ebda tibdil ġuridiku: ir-regoli fundamentali kollha tal-Konvenzjoni dwar it-tranżitu komuni jibqgħu ukoll jekk l-iskadenza tal-proċedura tar-riċerka u tal-ħolqien tad-dejn jitnaqqsu. Il-kompjuterizzazzjoni tal-proċedura żżid l-effettività u r-rapidità tal-ġestjoni ta' operazzjoni tat-tranżitu, kemm mill-aspett doganali kif ukoll għall-operaturi u għas-sistemi ta' garanziji finanzjarji fis-seħħ. | ELEMENTI ġURIDIċI TAL-PROPOSTA | 305 | Sinteżi tal-miżuri proposti Sostituzzjoni ta' l-Appendiċijiet u ta' l-annessi tal-konvenzjoni ta' tranżitu komuni permezz ta' Appendiċijiet u annessi li jqisu l-kompjuterizzazzjoni tal-proċedura. | 310 | Bażi ġuridika L-Artikolu 15 tal-Konvenzjoni ta' l-20 ta' Mejju 1987 dwar proċedura ta' tranżitu komuni. | 329 | Il-prinċipju tas-sussidjarjetà Il-proposta taqa’ taħt il-kompetenza esklussiva tal-Komunità. Il-prinċipju tas-sussidjarjetà għalhekk ma japplikax. | Il-prinċipju tal-proporzjonalità | 332 | Mhux rilevanti | L-għażla ta’ l-istrumenti | 342 | Ma hemmx strument ieħor xieraq. | IMPLIKAZZJONIJIET GħALL-BAġIT | 409 | Il-proposta ma għandha l-ebda effett fuq il-baġit tal-Komunità. | INFORMAZZJONI ADDIZZJONALI | 510 | Simplifikazzjoni | 511 | Il-proposta tintroduċi simplifikazzjoni tal-proċeduri amministrattivi li japplikaw għall-awtoritajiet pubbliċi (nazzjonali jew Ewropej), kif ukoll għall-entitajiet u l-persuni privati. | 513 | Il-proposta tintroduċi proċedura doganali ta' tranżitu komuni kompjuterizzat għall-partijiet kollha tal-konvenzjoni. | 514 | Il-kompjuterizzazzjoni tal-proċedura doganali tat-tranżitu tippermetti s-simplifikazzjonijiet applikabbli għall-entitajiet u għall-persuni privati fil-qafas ta' l-awtorizzazzjonijiet. | 1. . Proposta għal DEĊIŻJONI NRU 2/2007 TAL-KUMITAT KONĠUNT KE-EFTA "TRANŻITU KOMUNI" ta' […] li temenda l-Konvenzjoni ta' l-20 ta' Mejju 1987 dwar proċedura ta' tranżitu komuni […] IL-KUMITAT KONĠUNT, Wara li kunsidra l-Konvenzjoni ta' l-20 ta' Mejju 1987 dwar proċedura ta' tranżitu komuni[3], u b'mod partikolari l-Artikolu 15(3) (a) u (c) tagħha, Billi: 2. F'konformità mad-Deċiżjoni Nru 4/2005 tal-Kumitat Konġunt KE-EFTA "Tranżitu Komuni" tal-15 ta' Awwissu 2005, l-operaturi għandhom jużaw is-sistema ta' tranżitu komuni kompjuterizzata biex iressqu d-dikjarazzjonijiet ta' tranżitu tagħhom mill-1 ta' Lulju 2005 b'perjodu tranżitorju li jippermetti t-tressiq tad-dikjarazzjonijiet ta' tranżitu bil-miktub lill-awtoritajiet tad-dwana sal-31 ta' Diċembru 2006. 3. Id-dikjarazzjonijiet ta' tranżitu għandhom jitressqu, fil-proċedura standard, permezz ta' mezzi kompjuterizzati minflok dikjarazzjonijiet bil-miktub, u l-awtoritajiet tad-dwana għandhom jibagħtu lil xulxin l-informazzjoni dwar it-tranżitu permezz ta' teknoloġiji ta' l-informazzjoni u netwerks informatiċi. 4. Id-dispożizzjonijiet dwar ir-reġim ta' tranżitu komuni għandhom jiġu adattati għall-modalitajiet ta' l-applikazzjoni tal-proċedura permezz ta' metodi elettroniċi ta' pproċessar tad- data . 5. Il-vjaġġaturi li m'għandhomx aċċess dirett għas-sistema tat-tranżitu kompjuterizzata tad-dwana għandhom ikunu jistgħu jressqu dikjarazzjoni tat-tranżitu bil-miktub għand l-awtoritajiet doganali permezz tal-proċedura standard. L-informazzjoni dwar it-tranżitu mbagħad jinqasmu bejn l-awtoritajiet tad-dwana permezz tat-teknoloġiji ta' l-informazzjoni u tan-netwerks informatiċi. 6. Proċedura ta' riżerva bbażata fuq l-użu tad-dikjarazzjoni tat-tranżitu bil-miktub għandha tiġi stabbilita sabiex l-operaturi jkunu jistgħu jwettqu operazzjonijiet ta' tranżitu meta s-sistema doganali kompjuterizzata, jew meta l-applikazzjoni mressqa mill-prinċipal inkluż il-konsenjatur awtorizzat ma jaħdmux, jew in-netwerks tal-komunikazzjoni ma jkunux disponibbli. 7. Peress li l-proċedura tat-tranżitu kompjuterizzata hija dik standard, u d-dikjarazzjoni ta' tranżitu bil-miktub għandha l-funzjoni ewlenija li sservi bħala proċedura ta' riżerva, il-kontenut u l-ordni ta' l-annessi marbuta ma' dawn il-proċeduri għandhom jiġu emendati. Barra minn hekk, għal finijiet ta' simplifikazzjoni, l-annessi marbuta mal-mudelli tad-dokument amministrattiv uniku u l-użu tagħhom għandhom jitneħħew u jinbidlu b'referenzi għall-Konvenzjoni ta' l-20 ta' Mejju 2007 dwar is-simplifikazzjoni tal-formalitajiet fil-kummerċ ta' l-oġġetti ta' l-20 ta' Mejju 1987, magħrufa bħala l-Konvenzjoni "SAD". Dan jippermetti li jiġu evitati l-modifiki tal-konvenzjoni "Tranżitu Komuni" li rriżultaw mill-modifiki suċċessivi li jistgħu isiru lill-Konvenzjoni "SAD". 8. Għaldaqstant, huwa f'loku li l-Konvenzjoni tiġi emendata skond dan. JIDDEĊIEDI: Artikolu 1 Il-Konvenzjoni ta' l-20 ta' Mejju 1987 dwar proċedura ta' tranżitu komuni hija emendata kif ġej: 1) Fl-Artikolu 11(4) għandu jiġi sostitwit b'dan li ġej: '4. L-uffiċċju tat-tluq jista' jgħaddi mingħajr l-issiġillar jekk, wara li jiġu kkunsidrati miżuri oħra possibbli ta' identifikazzjoni, id-deskrizzjoni tal-merkanzija fid- data inkluża fid-dikjarazzjoni ta' tranżitu jew fid-dokumenti supplimentari tagħmilha identifikabbli mill-ewwel. 2) Fl-Artikolu 12(1), il-kliem, "ta' l-eżempju Nru 4" jinbidlu b'"tal-folja Nru 4 jew tad-dokument anċillari tat-tranżitu". 3) L-Appendiċi I huwa mibdul bit-test fl-Anness I ta' din id-Deċiżjoni. 4) L-Annessi I sa V ta' l-Appendiċi I jinbidlu bit-test fl-Anness II ta' din id-Deċiżjoni. 5) L-Appendiċi II huwa mibdul bit-test fl-Anness III ta' din id-Deċiżjoni. 6) L-Appendiċi III huwa mibdul bit-test fl-Anness IV ta' din id-Deċiżjoni. 7) L-Annessi A1 sa A13, B1 sa B7, C1 u C2 u D1 sa D6 jinbidlu bit-test li jidher fl-Anness V ta' din id-Deċiżjoni. Artikolu 2 1. Din id-Deċiżjoni għandha tgħodd mill-1 ta' Lulju 2008. 2. Id-dispożizzjonijiet ta' din id-Deċiżjoni mhumiex applikabbli għal oġġetti mqiegħda taħt it-tranżitu komuni qabel id-data ta' l-applikazzjoni tagħha. 3. L-Artikolu 41, 41a, 116, 118(2) u 119 ta' l-Appendiċi I kif emendati b'din id-Deċiżjoni għandhom japplikaw mill-1 ta' Lulju 2009. Magħmul fi Brussell, Għall-Kumitat konġunt Il-President […] ANNESS I "APPENDIĊI I PROĊEDURI TA' TRANŻITU KOMUNI TITOLU I DISPOŻIZZJONIJIET ĠENERALI Artikolu 1 1. Dan l-Appendiċi jiffissa ċerti modalitajiet tar-reġim ta' tranżitu komuni, skond l-Artikolu 1(3) tal-Konvenzjoni. 2. Sakemm ma jiġi indikat mod ieħor, id-dispożizzjonijiet ta' dan l-Appendiċi japplikaw għall-operazzjonijiet li jsiru taħt il-proċedura ta' tranżitu komuni tintużax il-proċedura T1 inkella T2. 3. L-oġġetti li jippreżentaw riskju għoli ta' frodi jidhru fl-Anness I. Fil-każ li dispożizzjoni ta' din il-konvenzjoni tirreferi għal dan l-Anness, il-miżuri marbuta ma' l-oġġetti elenkati japplikaw biss jekk il-kwantità taqbeż il-kwantità minima korrispondenti. L-Anness I għandu jiġi rivedut għallinqas darba fis-sena. KAPITOLU I AMBITU U DEFINIZZJONIJIET Ambitu Artikolu 2 1. Ir-reġim ta' tranżitu komuni ma japplikax għall-oġġetti mibgħuta bil-posta (inklużi l-pakketti postali) mwassla skond l-ir-regoli ta' l-Unjoni Postali Universali, meta l-oġġetti jinġarru minn jew għal detenturi tad-drittijiet u l-obbligi skond dawn ir-regoli, inkella f'isimhom. 2. parti kontraenti waħda tista' tiddeċiedi li ma tapplikax ir-reġim tat-tranżitu komuni għat-trasport tal-merkanzija permezz tal-pajpijiet. Deċiżjonijiet bħal dawn għandhom jiġu kkomunikati lill-Kummissjoni, li għandha tinforma lill-Istati Membri l-oħra; Definizzjonijiet Artikolu 3 Għall-iskopijiet ta' din il-Konvenzjoni, (a) "awtoritajiet kompetenti": tfisser l-awtorità doganali jew kwalunkwe awtorità oħra inkarigata bl-applikazzjoni ta' din il-Konvenzjoni; (b) "dikjarazzjoni tat-tranżitu": tfisser id-dokument li permezz tiegħu persuna tiddikjara, fil-forma u l-modalitajiet preskritti, l-intenzjoni li tqiegħed oġġet taħt ir-reġim tat-tranżitu komuni; (c) "dokument ta' akkumpanjament fit-tranżitu": tfisser id-dokument stampat mis-sistema kompjuterizzata biex jakkumpanja l-merkanzija u li jkun ibbażat fuq id- data tad-dikjarazzjoni tat-tranżitu; (d) "proċedura T2": tfisser il-proċedura T2 imsemmija fl-Artikolu 2 tal-Konvenzjoni u identifikata fuq id-dikjarazzjoni tat-tranżitu permezz tas-sigla "T2" jew is-sigla "T2F". (e) "prinċipal" tfisser il-persuna li tagħmel id-dikjarazzjoni tat-tranżitu komuni jew dik li f'isimha ssir dikjarazzjoni ta' tranżitu komuni; (f) "uffiċċju tat-tluq": tfisser l-uffiċċju tad-dwana fejn tiġi aċċettata d-dikjarazzjoni dwar it-tqegħid taħt ir-reġim tat-tranżitu komuni. (g) "uffiċċju ta' tranżitu": - l-uffiċċju tad-dwana fil-punt tad-dħul ġewwa parti kontraenti, inkella - l-uffiċċju doganali fil-punt tal-ħruġ minn parti kontraenti meta l-konsenja tkun ħierġa mit-territorju doganali ta' dik il-parti kontraenti fil-proċess ta' operazzjoni ta' tranżitu minn fruntiera bejn dik il-parti kontraenti u pajjiż terz; (h) "uffiċċju ta' destinazzjoni": bejn l-uffiċċju tad-dwana fejn il-prodotti mqiegħda taħt il-proċedura ta' tranżitu komuni għandhom jiġu ppreżentati biex il-proċedura tintemm; (i) "uffiċċju ta' garanzija": tfisser l-uffiċċju fejn l-awtoritajiet ta' kull pajjiż jiddeċiedu li għandhom isiru l-garanziji mill-garanti (j) "garanti": kull persuna terza, fiżika jew ġuridika, li tintrabat, bil-miktub li tħallas flimkien, jew apparti mill-prinċipal, kwalunkwe dejn potenzjali sal-limitu ta' l-ammont garantit; (k) "kodiċi SA": il-kodiċi numeriku għall-intestaturi jew sottointestaturi tan-nomenklatura tas-Sistema Armonizzata ta' Deskrizzjoni u ta' Kodifikazzjoni tal-Merkanzija, kif stabbilita bil-Konvenzjoni ta' l-14 ta' Ġunju 1983; (l) "dejn": dazji ta' importazzjoni jew esportazzjoni u tariffi oħra marbuta ma' oġġetti sottoposti għall-proċedura ta' tranżitu komuni (m) "debitur": kull persuna, fiżika jew ġuridika, responsabbli għall-ħlas tad-dejn; (n) "Kummissjoni": il-Kummissjoni tal-Komunitajiet Ewropej"; (o) "rilaxx tal-merkanzija": l-att li bih l-awtoritajiet kompetenti jippermettu li oġġett jinħareġ għall-finijiet previsti mir-reġim tat-tranżitu komuni; (p) "persuna stabbilita f'parti kontraenti": - - fil-każ ta' persuna fiżika, kull persuna li normalment hija residenti hemm, - - fil-każ ta' persuna ġuridika jew ta' assoċjazzjoni ta' persuni, kull persuna li għandha s-sede statutorja, l-amministrazzjoni ċentrali jew stabbiliment permanenti hemmhekk; (q) "proċessi informatiċi": - l-iskambju ma' l-awtoritajiet kompetenti ta' messaġġi EDI standard, jew - l-introduzzjoni ta' l-informazzjoni meħtieġa għat-tlestija tal-formalitajiet involuti fis-sistemi informatiċi ta' l-awtoritajiet kompetenti; (r) "EDI" (Skambju Elettroniku tad- Data ): it-trażmissjoni elettronika tad- data strutturata skond l-istandards maqbula għall-messaġġi, bejn żewġ sistemi informatiċi; (s) "messaġġ standard": struttura predefenita u magħrufa għat-trażmissjoni elettronika tad- data ; (t) " data personali": tfisser l-informazzjoni kollha dwar persuna fiżika jew ġuridika identifikata jew identifikabbli; (u) "proċedura ta' riżerva: tfisser il-proċedura bbażata fuq l-użu ta' dokumenti fiżiċi, stabbiliti biex jippermettu li jsiru u jiġu kkontrollati d-dikjarazzjonijiet ta' tranżitu kif ukoll is-segwitu ta' l-operazzjoni ta' tranżitu meta ma jkunx possibbli li l-proċedura standard tiġi segwita b'mezzi elettroniċi; (v) "Konvenzjoni SAD": tfisser il-Konvenzjoni ta' l-20 ta' Mejju 1987 dwar is-simplifikazzjoni tal-formalitajiet fil-kummerċ fil-merkanzija. KAPITOLU II PROĊEDURA STANDARD Artikolu 4 1. Il-formalitajiet marbuta ma' l-applikazzjoni tal-proċedura T1 jew T2 għandhom jitwettqu permezz ta' tekniki elettroniċi ta' l-ipproċessar tad- data skond il-kundizzjonijiet u l-modalitajiet determinati mill-awtoritajiet kompetenti filwaqt li jiġu rispettati l-prinċipji stabbiliti mir-regoli ta' dwana. 2. Il-partijiet kontraenti għandhom jiddefinixxu, bi qbil komuni, il-miżuri li jistabbilixxu: (a) ir-regoli li jiddefinixxu u li jirregolaw il-messaġġi li jaqsmu bejniethom l-uffiċċji tad-dwana, li huma meħtieġa għall-applikazzjoni tal-leġiżlazzjoni tat-tranżitu komuni, (b) id- data kollha u l-mudell komuni għad- data tal-messaġġi li għandhom jiġu skambjati għall-finijiet tal-proċedura tat-tranżitu komuni. Ambitu Artikolu 5 1. Mingħajr preġudizzju għal kwalunkwe ċirkostanzi speċjali, l-iskambji ta' l-informazzjoni bejn l-awtoritajiet kompetenti deskritti f'dan l-Appendiċi għandhom isiru permezz tat-tekniki elettroniki ta' l-ipproċessar tad- data u tan-netwerks informatiċi. 2. Għall-iskambju ta' l-informazzjoni previst fil-paragrafu 1, għandhom jintużaw in-"Netwerk Komuni tal-Komunikazzjoni/ Interface Komuni tas-Sistemi" (CCN/CSI) tal-Komunità mill-partijiet kontraenti kollha. Il-parteċipazzjoni finanzjarja tal-pajjiżi ta' l-EFTA u l-kwistjonijiet marbuta magħha għandhom jiġu ddefiniti bi qbil komuni bejn il-Komunità u kull wieħed mill-pajjiżi ta' l-EFTA. 3. Id-dispożizzjonijiet ta' dan il-kapitolu mhumiex applikabbli għall-proċeduri simplifikati msemmija fl-Artikolu 44(1) (f) u (g) sakemm ma jkunx ipprovdut mod ieħor. Sigurtà Artikolu 6 1. Il-kundizzjonijiet stipulati għat-twettiq tal-formalitajiet permezz proċessi informatiċi għandhom jinkludu partikolarment, miżuri ta' kontroll tas-sors tad- data , kif ukoll protezzjoni tad- data kontra l-qerda aċċidentali jew illegali, it-telf aċċidentali, il-bdil jew l-aċċess mhux awtorizzat. 2. Minbarra l-ħtiġijiet ta' sigurtà ppreżentati fil-paragrafu 1, l-awtoritajiet kompetenti jiddefinixxu u jżommu l-modalitajiet ta' sigurtà xierqa li jirrigwardaw it-tħaddim effikaċi, affidabbli u sikur tas-sistema tat-tranżitu kollha kemm hi. 3. Sabiex jiġi garantit il-livell ta' sigurtà msemmi hawn fuq, kull introduzzjoni, modifika u tħassir tad- data għandu jitniżżel bl-indikazzjoni ta' l-iskop ta' dan l-ipproċessar, il-ħin meta tkun saret u l-persuna li tkun ħadet ħsiebha. Barra minn hekk, id- data oriġinali jew kwalunkwe data li kienet soġġetta għal dan l-ipproċessar għandha tinżamm għal perjodu ta' mill-inqas tliet snin kalendarji minn tmiem is-sena li għaliha tirreferi din id- data , jew għal perjodu itwal jekk dispożizzjonijiet oħra jipprevedu hekk. 4. L-awtoritajiet kompetenti għandhom jimmonitorjaw is-sigurtà regolarment. 5. L-awtoritajiet kompetenti kkonċernati għandhom jinfurmaw lil xulxin bi kwalunwke suspett ta' ksur tas-sigurtà. Protezzjoni tad- data personali Artikolu 7 1. Il-partijiet kontraenti għandhom jużaw id- data personali li tiġi skambjata għall-finijiet ta' din il-Konvenzjoni, esklussivament għall-finijiet previsti minnha u għal destinazzjonijiet doganali oħra li jsegwu s-sistema tat-tranżitu komuni. Din ir-restrizzjoni m'għandhiex, madankollu, tipprevjeni l-użu ta' din id- data għal skopijiet ta' analiżi tar-riskju matul l-operazzjoni tat-tranżitu komuni kif ukoll investigazzjonijiet u proċeduri ġudizzjarji li jirriżultaw minn din l-operazzjoni tat-tranżitu komuni. F'dan il-każ, l-awtorità kompetenti li tkun tat din l-informazzjoni għandha tkun mgħarrfa b'użi bħal dawn minnufih. 2. Il-partijiet kontraenti jintrabtu li jieħdu l-miżuri meħtieġa biex jiggarantixxu, f'dak li għandu x'jaqsam ma' l-ipproċessar tad- data personali skambjata fil-qafas ta' din il-konvenzjoni, il-ħarsien tad- data personali billi għallinqas jirrispettaw il-prinċipji tal-konvenzjoni tal-Kunsill ta' l-Ewropa tat-28 ta' Jannar 1981 dwar il-Ħarsien tal-Persuni fir-Rigward tat-Trattament Awtomatiku tad- Data ta' natura Personali 3. Kull parti kontraenti għandha tieħu l-miżuri meħtieġa biex tiggarantixxi r-rispett għal dan l-Artikolu permezz ta' kontrolli effettivi. KAPITOLU III L-OBBLIGI TAL-PRINĊIPAL, TAT-TRASPORTATUR U TAD-DESTINATARJU Artikolu 8 1. Il-prinċipal għandu jkun responsabbli biex: (a) jippreżenta l-merkanzija fl-istat oriġinali u d-dokumenti meħtieġa lill-uffiċċju tad-destinazzjoni fil-limitu ta' żmien mitlub u b'rispett għall-miżuri ta' identifikazzjoni li jieħdu l-awtoritajiet kompetenti; (b) josserva d-dispożizzjonijiet l-oħra li għandhom x'jaqsmu mar-reġim tat-tranżitu komuni; (c) jipprovdi lill-awtoritajiet kompetenti inkarigati bil-kontroll, fuq talba tagħhom u fiż-żmien stipulat eventwalment, id-dokumenti u l-informazzjoni kollha mitluba fi kwalunkwe forma, kif ukoll kwalunkwe għajnuna meħtieġa. 2. Mingħajr preġudizzju għall-obbligi tal-prinċipal imsemmija fil-paragrafu 1, it-trasportatur jew id-destinatarju tal-merkanzija li jaċċetta l-merkanzija waqt li jkun jaf li din tkun sottoposta għar-reġim tat-tranżitu komuni, għandu wkoll ikun responsabbli biex l-oġġetti jwassalhom fl-istat oriġinali tagħhom u bid-dokumenti meħtieġa fl-uffiċċju tad-destinazzjoni fil-limitu ta' żmien mitlub bl-osservanza meħtieġa tal-miżuri ta' identifikazzjoni meħuda mill-awtoritajiet kompetenti. KAPITOLU IV GARANZIJI Obbligu tal-garanzija Artikolu 9 1. Il-prinċipal għandu jipprovdi garanzija sabiex jassigura l-ħlas tad-dejn li jista' jirriżulta fir-rigward ta' l-oġġetti. 2. Il-garanzija għandha tkun: (a) garanzija individwali, li tkopri operazzjoni waħda tat-tranżitu komuni; (b) inkella, fil-każ li tintuża s-simplifikazzjoni fi ħdan it-tifsira ta' l-Artikolu 44, garanzija komprensiva li tkopri diversi operazzjonijiet. Forma tal-garanzija Artikolu 10 1. Il-garanzija tista' tkun kostitwita: (a) minn depożitu f'kontanti fl-uffiċċju tat-tluq jew; (b) minn garanti f'uffiċċju tal-garanzija; 2. Madankollu, l-awtoritajiet kompetenti jistgħu jirrifjutaw li jaċċettaw it-tip ta' garanzija proposta meta din ma tkunx kompatibbli mat-tħaddim tajjeb tal-proċedura komuni tat-tranżitu. Depożiti f'kontanti Artikolu 10a Id-depożitu f'kontanti għandu jsir fil-valuta tal-pajjiż tat-tluq, inkella bi kwalunkwe tip ta' ħlas aċċettat mill-awtoritajiet kompetenti ta' dan il-pajjiż. Il-garanzija, fil-forma ta' depożitu f'kontanti jew f'mezz ta' ħlas ekwivalenti għandha ssir skond id-dispożizzjonijiet tal-pajjiż tat-tluq. Garanti Artikolu 10b 1. Il-garanti għandu jkun stabbilit fil-parti kontraenti fejn tingħata u tiġi approvata l-garanzija mill-awtoritajiet kompetenti Il-garanti għandu jindika indirizz jew jinnomina aġent f'kull Parti Kontraneti involuta fl-operazzjoni tat-tranżitu komuni kkonċernata. Meta l-Komunità tkun waħda mill-partijiet kontraenti, il-garanti għandu jindika indirizz għas-servizz jew jaħtar aġent f'kull wieħed mill-Istat Membri. 2. Il-garanti jkopri wkoll, fil-limiti ta' l-ammont garantit, l-ammonti ta' dazju ta' l-importazzjoni jew l-esportazzjoni dovuti wara l-kontrolli a posteriori . 3. L-awtoritajiet kompetenti għandhom jirrifjutaw li jaċċettaw il-garanti jekk dan ma jidhrilhomx li jassigura fiċ-ċert il-ħlas fiż-żmien stipulat ta' kull dejn li jista' jirriżulta, fil-limitu ta' l-ammont garantit. 4 . Fil-każ li l-garanzija ssir permezz ta' garanti f'uffiċċju tal-garanziji: (a) "Numru ta' Referenza tal-Garanzija" jingħata lill-prinċipjal għall-użu tal-garanzija u għall-identifikazzjoni ta' kull operazzjoni tal-garanti; (b) kodiċi ta' aċċess marbut man-"Numru ta' Referenza tal-Garanzija" għandu jingħata u jiġi kkomunikat lill-prinċipal. Eżenzjoni tal-garanzija Artikolu 11 1. Ħlief f'każijiet li jiġu deċiżi fejn ikun meħtieġ, m'hemmx għalfejn tingħata garanzija biex tkopri: (a) vjaġġi bl-ajru; (b) tranżitu ta' merkanzija fuq ir-Renu u l-kanali tar-Renu; (c) tranżitu permezz ta' pajpijiet; (d) l-operazzjonijiet tat-tranżitu komuni li jsiru skond l-Artikolu 44(1)(f)(i). 2. Kull pajjiż jista', għall-ġarr ta' merkanzija fuq ilmijiet navigabbli interni oħrajn li jinsabu fit-territorju tiegħu, għajr dawk imsemmija fil-paragrafu 1 punt (b) ikun eżenti milli jipprovdi garanzija. Hu għandu jgħaddi d-dettalji tal-miżuri meħuda għal dak l-iskop lill-Kummissjoni li għandha tinforma lill-pajjiżi l-oħra. KAPITOLU V DISPOŻIZZJONIJIET VARJI Status ġuridiku tad-dokumenti u tar-reġistri Artikolu 12 1. Ikun xi jkun il-format tagħhom, id-dokumenti maħruġa skond ir-regoli, u l-miżuri meħuda jew aċċettati mill-awtoritajiet doganali ta' pajjiż, għandu jkollhom l-istess effetti ġuridiċi f'pajjiżi oħra bħal dawk li għandhom id-dokumenti maħruġa skond ir-regoli u l-miżuri meħuda mill-awtoritajiet doganali ta' kull wieħed mill-pajjiżi kkonċernati. 2. Is-sejbiet li jagħmlu l-awtoritajiet kompetenti ta' pajjiż matul l-ispezzjonijiet li jsiru fil-qafas tar-reġim tat-tranżitu komuni għandu jkollhom l-istess saħħa ġuridika f'pajjiżi oħra bħas-sejbiet ta' l-awtoritajiet kompetenti ta' kull wieħed minn dawk il-pajjiżi. Il-lista ta' uffiċċji tad-dwana kompetenti għall-operazzjonijiet tat-tranżitu komuni Artikolu 13 Kull pajjiż għandu jdaħħal fis-sistema kompjuterizzata l-lista ta' uffiċċji tad-dwana kompetenti biex jittrattaw operazzjonijiet tat-tranżitu komuni, fejn jindikaw in-numru ta' identifikazzjoni rispettivi tagħhom kif ukoll il-kompiti, flimkien mal-jiem u s-sigħat tal-ftuħ. Kwalunkwe tibdil ukoll għandu jiddaħħal fis-sistema kompjuterizzata. Il-Kummissjoni tikkomunika din l-informazzjoni lill-pajjiżi kollha permezz tas-sistema kompjuterizzata. Uffiċċju ċentrali Artikolu 14 Kull pajjiż għandu jinforma, jekk ikun meħtieġ, lill-Kummissjoni dwar il-ħolqien ta' uffiċċji ċentrali kif ukoll bir-responsabbiltajiet konferiti fuq dawk l-uffiċċji fir-rigward tal-ġestjoni u l-monitoraġġ tal-proċedura tat-tranżitu komuni u fit-twassil u t-trażmissjoni ta' dokumenti li jindikaw it-tipi ta' dokumenti involuti. Il-Kummissjoni għandha tikkomunika din l-informazzjoni lill-pajjiżi l-oħra. Infrazzjonijiet u sanzjonijiet Artikolu 15 Il-pajjiżi għandhom jieħdu l-miżuri meħtieġa biex jiġġieldu kwalunkwe infrazzjoni jew kwalunkwe irregolarità u għandha timponi penali effikaċi, proporzjonati u disswasivi. TITOLU II FUNZJONAMENT TAR-REĠIM KAPITOLU I GARANZIJA INDIVIDWALI Il-forma tal-garanzija individwali Artikolu 16 1. Il-garanzija individwali għandha tkopri l-ammont kollu tad-dejn li jista' jirriżulta, ikkalkulat skond l-ogħla rati possibbli, inklużi dawk tad-dazji ta' l-importazzjoni, li jkunu applikabbli fil-pajjiż tat-tluq għal oġġetti ta' l-istess tip f'każ li jiġu rilaxxati għall-konsum. Għall-finijiet ta' dak il-kalkolu, l-oġġetti tal-Komunità li jinġarru skond il-Konvenzjoni dwar it-tranżitu komuni għandhom jiġu trattati bħala oġġetti mhux tal-Komunità. Madankollu r-rati li għandhom jitqiesu għall-kalkolu tal-garanzija individwali ma jistgħux ikunu inqas mir-rata minima, fejn din ir-rata hija stipulata fil-ħames kolonna tal-lista ta' l-Anness I. 2. Il-garanzija individwali fil-forma ta' depożitu ta' kontanti hija valida fil-partijiet kontraenti kollha; din imbagħad titħallas lura meta l-proċedura tkun tlestiet. 3. Il-garanzija individwali li ssir permezz ta' garanti tista' tkun ibbażata fuq l-użu ta' ċertifikati ta' garanzija individwali ta' ammont ta' EUR 7 000, maħruġ mill-garanti għall-profitt tal-persuni li biħsiebhom jaġixxu ta' prinċipal u validi fil-partijiet kontraenti kollha. Il-garanti jkun responsabbli li jħallas ammont sa EUR 7 000 għal kull ċertifikat. 4. Meta l-garanzija individwali tingħata permezz ta' garanti, il-prinċipal ma jistax jibdel il-kodiċi ta' aċċess marbuta man-"Numru ta' Referenza tal-Garanzija", ħlief fil-kuntest ta' l-applikazzjoni ta' l-Anness IV, punt 3. Modalitajiet tal-garanzija individwali permezz ta' garanti Artikolu 17 1. Garanzija individwali permezz ta' garanti għandha tkun konformi mal-mudell tad-dokument ta' garanzija li jidher fl-Anness C1 ta' l-Appendiċi III. Id-dokument ta' garanzija jinżamm mill-uffiċċju tal-garanziji. 2. Meta d-dispożizzjonijiet legiżlattivi, regolatorji u amministrattivi nazzjonali jew l-użi jirrikjedu dan, kull pajjiż jista' jippermetti li l-garanzija msemmija fil-paragrafu 1 tkun f'forma differenti, bil-kundizzjoni li jkollha l-istess effetti legali bħad-dokumenti murija bħala eżempju. Modalitajiet tal-garanzija individwali permezz ta' ċertifikati Artikolu 18 1. Fil-każ imsemmi fl-Artikolu 16(3), il-garanzija individwali permezz tal-garanti għandha tkun konformi mal-mudell tad-dokument ta' garanzija li jidher fl-Anness C2 ta' l-Appendiċi III. L-Artikolu 17(2) għandu japplika mutatis mutandis . 2. Il-garanti għandu jipprovdi lill-uffiċċju tal-garanziji skond il-modalitajiet deċiżi mill-awtoritajiet kompetenti, id-dettalji kollha meħtieġa fir-rigward iċ-ċertifikat ta' garanzija individwali li jkun ħareġ. Id-data ta' skadenza sa liema ċ-ċertifikat jista' jintuża ma tistax tiġi stabbilita f'limitu itwal minn sena mid-data tal-ħruġ tiegħu. 3. "Numru ta' Referenza tal-Garanzija" jiġi kkomunikat mill-garanti lill-prinċipal għal kull ċertifikat ta' garanzija individwali li jinħariġlu u l-kodiċi ta' aċċess li jkun assoċjat miegħu ma jistax jiġi mmodifikat mill-prinċipal. 4. Għall-applikazzjoni ta' l-Artikolu 22(1)(b), il-prinċipal jista' juża ċertifikati ta' garanzija individwali fil-forma ta' karta skond il-mudell li jidher fl-Anness C3. In-numru ta' identifikazzjoni huwa indikat fuq iċ-ċertifikat. 5. Il-garanti jista' joħroġ ċertifikati ta' garanzija individwali li ma jkunux validi għal operazzjoni ta' tranżitu komuni li tinvolvi oġġetti msemmija fil-lista ta’ l-Anness I. F'dan il-każ, il-garanti għandu jniżżel f'kull ċertifikat ta' garanzija individwali fil-forma ta' karta din il-frażi, miktuba djagonalment: - Validità limitata - 99200 6. Il-prinċipal għandu jressaq, fl-uffiċċju ta-tluq, l-għadd ta' ċertifikati tal-garanzija individwali li jikkorrispondu għall-multiplu ta' EUR 7 000 meħtieġ biex ikopri l-ammont totali ta' dejn li jista' jirriżulta. Għall-implimentazzjoni ta' l-Artikolu 22(1)(b), iċ-ċertifikati individwali fil-forma ta' karta għandhom jitwasslu u jinżammu mill-uffiċċju tat-tluq li għandu jikkomunika n-numru ta' identifikazzjoni ta' kull ċertifikat lill-uffiċċju tal-garanzija indikat fuq iċ-ċertifikat. Revoka u kanċellazzjoni tal-garanzija Artikolu 19 1. L-uffiċċju tal-garanzija għandu jirrevoka d-deċiżjoni li biha jaċċetta l-impenn tal-garanti jekk il-kundizzjonijiet stipulati fil-waqt tal-ħruġ ma jibqgħux jiġu sodisfatti. Bl-istess mod, il-garanti jista' jikkanċella l-impenn tiegħu fi kwalunkwe waqt. 2. Ir-revoka jew il-kanċellazzjoni tidħol fis-seħħ fis-sittax-il jum wara dak tan-notifika tagħha, skond il-każ, lill-garanti jew lill-uffiċċju tal-garanziji. Mid-data tad-dħul fis-seħħ tar-revoka jew tal-kanċellazzjoni, iċ-ċertifikati ta' garanzija individwali li jkunu nħarġu qabel, ma jistgħux jintużaw biex il-merkanzija tkun sottoposta għar-reġim tat-tranżitu komuni. 3. In-notifika tar-revoka jew tal-kanċellazzjoni kif ukoll id-data tad-dħul fis-seħħ tagħhom għandha tiddaħħal fis-sistema kompjuterizzata mill-awtoritajiet kompetenti tal-pajjiż li fih jinsab l-uffiċċju tal-garanzija. KAPITOLU II MEZZI TAT-TRASPORT U D-DIKJARAZZJONIJIET Kundizzjonijiet tat-tagħbija Artikolu 20 1. Kull dikjarazzjoni ta' tranżitu għandha tinkludi biss il-merkanzija mgħobbija jew li ser tkun mgħobbija fuq mezz ta' trasport wieħed għall-ġarr mill-istess uffiċċju ta' tluq għall-istess uffiċċju ta' destinazzjoni. Għall-finijiet ta' l-applikazzjoni ta' dan l-Artikolu, jitqiesu bħala mezz ta' trasport uniku, bil-kundizzjoni li l-merkanzija trasportata tintbagħat f'daqqa: (a) vettura tat-triq flimkien mat-trejlers jew is-semi-trejlers tagħha; (b) linja ta' karrijiet jew vaguni ferrovjarji marbuta flimkien; (c) bastimenti li flimkien jagħmlu unità waħda; (d) kontejners mgħobbija fuq mezz uniku tat-trasport fit-tifsira ta' dan l-Artikolu. 2. L-istess mezz ta' trasport jista' jintuża għal tagħbija ta' merkanzija f'iktar minn uffiċċju ta' tluq wieħed u għall-ħatt f'iktar minn uffiċċju ta' destinazzjoni wieħed. Dikjarazzjoni tat-tranżitu permezz ta' proċessi informatiċi Artikolu 21 1. Id-dettalji tad-dikjarazzjoni msemmija fl-Anness A1 sa l-Appendiċi III huma stabbiliti fil-forma tad-data kodifikata jew f'kwalunkwe forma oħra speċifikata mill-awtoritajiet tad-dwana għall-ipproċessar tagħhom bil-kompjuter u jikkorrispondu għad- data meħtieġa. 2 Dikjarazzjoni tat-tranżitu magħmula permezz ta' l-EDI titqies li tkun saret fil-waqt li l-awtoritajiet kompetenti jirċievu messaġġ EDI. L-aċċettazzjoni tad-dikjarazzjoni tat-tranżitu magħmula permezz ta' EDI hija kkomunikata lill-prinċipal permezz ta' messaġġ ta' tweġiba li għallinqas jinkludi l-identifikazzjoni tal-messaġġ irċevut u/jew in-numru tar-reġistrazzjoni tad-dikjarazzjoni tat-tranżitu u d-data ta' l-aċċettazzjoni. 3 Id-dikjarazzjoni tat-tranżitu magħmula permezz ta' skambju ta' messaġġi EDI standard għandha tkun konformi ma' l-istruttura u mad-dettalji stipulati fl-Appendiċi III. 4 Id-dikjarazzjoni tat-tranżitu timtela skond l-appendiċi III, f'waħda mil-lingwi uffiċjali tal-partijiet kontraenti li l-awtoritajiet kompetenti tal-pajjiż tat-tluq ikunu aċċettaw. Meta jkun meħtieġ, l-awtoritajiet kompetenti tal-pajjiż konċernat f'dik l-operazzjoni ta' tranżitu jistgħu jitolbu t-traduzzjoni fil-lingwa uffiċjali jew f'waħda mil-lingwi uffiċjali ta' dak il-pajjiż. 5. Jekk fil-pajjiż tat-tluq, ir-reġim tat-tranżitu komuni jsegwi destinazzjoni doganali oħra, l-uffiċċju tat-tluq jista' jesiġi li d-dokumenti korrispondenti jiġu ppreżentati. 6. Il-merkanzija għandha tiġi ppreżentata flimkien mad-dokument tat-trasport. L-uffiċċju tat-tluq jista' jeżenta l-preżentazzjoni ta' dan id-dokument waqt l-ikkompletar tal-formalitajiet doganali, bil-kundizzjoni li jkollu aċċess għal dan id-dokument. Dikjarazzjoni tat-tranżitu bil-miktub Artikolu 22 1. Il-merkanzija tista' tkun sottoposta għar-reġim tat-tranżitu komuni permezz ta' dikjarazzjoni tat-tranżitu mħejjija bil-miktub fuq formola li tikkorrispondi għall-mudell li jidher fl-Appendiċi 1 ta' l-Anness I tal-konvenzjoni SAD fil-każijiet li ġejjin: (a) fil-każ li l-oġġetti jkunu ttrasportati minn vjaġġaturi li m'għandhomx aċċess dirett għas-sistema tad-dwana kompjuterizzata, skond il-modalitajiet deskritti fl-Artikolu 22(a); (b) fil-każ li l-proċedura ta' riżerva tkun fis-seħħ, fil-kundizzjonijiet u skond il-modalitajiet definiti fl-Anness V; (c) fil-każ li parti kontraenti tiddeċiedi hekk. 2. Fil-qafas ta' l-applikazzjoni tal-paragrafu 1(a) u (c), l-awtoritajiet kompetenti għandhom jiżguraw li l-awtoritajiet kompetenti jaqsmu bejniethom id- data dwar it-tranżitu permezz tas-sistema tad-dwana kompjuterizzata. 3. L-użu tad-dikjarazzjoni ta' tranżitu bil-miktub, meta l-applikazzjoni tal-prinċipal u/jew in-netwerks ma jkunux qed jaħdmu, kif jissemma fil-paragrafu 1(b), għandu jkun soġġett għall-approvazzjoni ta' l-awtoritajiet kompetenti. 4. Id-dikjarazzjoni ta' tranżitu jista' jkollha magħha formola komplementari waħda jew aktar, f'konformità mal-mudell muri fl-Appendiċi 3 ta' l-Anness I tal-Konvenzjoni SAD. Il-formoli jkunu parti integrali mid-dikjarazzjoni. 5. Il-listi ta' tagħbija mħejjija skond il-mudell fl-Appendiċi III jistgħu jintużaw minflok il-formoli komplementari, bħala parti deskrittiva tad-dikjarazzjoni tat-tranżitu li minnha huma parti integrali. 6. Il-formoli msemmija fil-paragrafi 1, 4 u 5 għandhom jimtlew f'konformità ma' l-Appendiċi III. 7. L-Artikolu 21(4) sa (6) għandu japplika mutatis mutandis . Dikjarazzjoni ta' tranżitu għall-vjaġġaturi Artikolu 22a Għall-applikazzjoni ta' l-Artikolu 22(1)(a), il-vjaġġatur għandu jimla d-dikjarazzjoni ta' tranżitu skond l-Artikoli 5 u 6 u l-Anness B6 ta' l-Appendiċi III. Konsenji mħallta Artikolu 23 Fil-każ li l-konsenji jinkludu kemm merkanzija li għandha tiċċirkola skond il-proċedura T1 kif ukoll merkanzija li għandha tiċċirkola skond il-proċedura T2, id-dikjarazzjoni ta' tranżitu li jkollha l-marka "T" għandu jkollha mmarkata wkoll "T1", "T2" jew "T2F" għal kull oġġett. Firma tad-dikjarazzjoni ta’ tranżitu u impenn tal-prinċipal Artikolu 24 1. Id-dikjarazzjoni tat-tranżitu komuni għandu jkun fiha firma elettronika jew mezz ieħor ta' identifikazzjoni. 2. Il-preżentazzjoni ta' dikjarazzjoni tat-tranżitu torbot lill-prinċipal fir-rigward ta' dan li ġej: (a) l-eżattezza ta' l-informazzjoni mogħtija fid-dikjarazzjoni tat-tranżitu; (b) l-awtentiċità tad-dokumenti ppreżentati; (c) l-osservanza ta' l-obbligi kollha inerenti fit-tqegħid ta' l-oġġetti kkonċernati taħt ir-reġim tat-tranżitu komuni. KAPITOLU III FORMALITAJIET LI GĦANDHOM JITWETTQU FL-UFFIĊĊJU TAT-TLUQ Preżentazzjoni tad-dikjarazzjoni ta' tranżitu Artikolu 25 Id-dikjarazzjoni ta' tranżitu għandha tiġi ppreżentata flimkien mal-merkanzija fl-uffiċċju tat-tluq matul il-jiem u s-sigħat stabbiliti mill-awtoritajiet kompetenti. L-uffiċċju tat-tluq jista', fuq talba u għall-ispejjeż tal-prinċipal, jawtorizza l-preżentazzjoni ta' l-oġġetti fi kwalunkwe post ieħor. Itinerarju: Artikolu 26 1. Il-merkanzija sottoposta għar-reġim tat-tranżitu komuni għandha tgħaddi għand l-uffiċċju tad-destinazzjoni minn rotta ekonomikament ġustifikata. 2. Mingħajr preġudizzju għall-Artikolu 59, għall-merkanzija li tidher fuq il-lista fl-Anness I jew fil-każ li l-awtoritajiet kompetenti jew il-prinċipal iqisu li dan ikun meħtieġ, l-uffiċċju tat-tluq għandu jistipula itinerarju mandatorju, li jinkludi ta' l-anqas, fil-miżura msemmija fil-kaxxa 44 tad-dikjarazzjoni ta' tranżitu l-pajjiżi ta' tranżitu, filwaqt li jitqiesu kwalunkwe dettalji kkomunikati mill-prinċipal. Aċċettazzjoni u reġistrazzjoni tad-dikjarazzjoni ta' tranżitu Artikolu 27 1. Id-dikjarazzjoni ta' tranżitu għandha tiġi aċċettata u rreġistrata mill-uffiċċju tat-tluq matul is-sigħat u l-jiem tal-ftuħ stipulati mill-awtoritajiet kompetenti sakemm: (a) din ikun fiha l-informazzjoni kollha meħtieġa għall-iskopijiet ta' din il-Konvenzjoni; (b) li tkun akkumpanjata mid-dokumenti kollha meħtieġa; u (c) li l-oġġetti li tirreferi għalihom ikunu ppreżentati lid-dwana. 2. L-awtoritajiet kompetenti jistgħu jippermettu li d-dokumenti meħtieġa msemmija fil-paragrafu 1(b) ma jkunux ippreżentati mad-dikjarazzjoni. F'dan il-każ id-dokumenti għandhom jinżammu għad-dispożizzjoni ta' l-awtoritajiet kompetenti. 3. Ħlief fil-każ li dispożizzjonijiet speċifiċi jistipulaw mod ieħor, id-data li għandha titqies għall-applikazzjoni tad-dispożizzjonijiet kollha li jappoġġaw ir-reġim tat-tranżitu komuni għandha tkun id-data ta' aċċettazzjoni tad-dikjarazzjoni mill-awtoritajiet kompetenti. Rettifikar tad-dikjarazzjoni ta' tranżitu Artikolu 28 1. Il-prinċipal għandu jkun awtorizzat, fuq talba tiegħu stess, jirrettifika dettall wieħed jew aktar mid-dikjarazzjoni ta' tranżitu wara li jkunu aċċettawha l-awtoritajiet kompetenti. Ir-rettifika ma tistax ikollha l-effett li twessa' l-applikabbiltà tad-dikjarazzjoni għal oġġetti minbarra dawk li kienet tkopri oriġinarjament 2. Madankollu, l-ebda rettifika m'għandha tkun permessa meta l-awtorizzazzjoni tintalab wara li l-awtoritajiet doganali: (a) ikunu infurmaw lill-prinċipal li jkunu biħsiebhom jispezzjonaw il-merkanzija; (b) jew ikunu sabu li d-dettalji kkonċernati ma kinux eżatti; (c) inkella jkunu rrilaxxaw il-merkanzija. Limitu ta' żmien għall-wasla fid-destinazzjoni Artikolu 29 1. L-uffiċċju tat-tluq għandu jistipula d-data ta' skadenza sa meta l-merkanzija jkollha tiġi ppreżentata fl-uffiċċju tad-destinazzjoni, billi jitqiesu l-itinerarju, kwalunkwe leġiżlazzjoni attwali dwar it-trasport jew regoli applikabbli oħra u, skond il-każ, id-dettalji li jkun ikkomunika l-prinċipal. 2. Il-limitu ta' żmien preskritt mill-uffiċċju tat-tluq għandu jorbot lill-awtoritajiet kompetenti tal-pajjiżi ta' tranżitu matul l-operazzjoni tat-tranżitu komuni u ma jistax jiġi emendat minn dawk l-awtoritajiet. Verifika tad-dikjarazzjonjiet tat-tranżitu u tal-merkanzija Artikolu 30 1. L-awtoritajiet kompetenti tal-pajjiż tat-tluq jistgħu jipproċedu, abbażi ta' analiżi tar-riskji jew permezz ta' teħid ta' kampjuni: (a) għal verifika li tkopri d-dikjarazzjoni aċċettata u d-dokumenti li jakkumpanjawha; (b) għal eżami tal-merkanzija u jekk meħtieġ, jieħdu kampjuni għall-analiżi jew għal eżami dettaljat. 2. Il-merkanzija għandha tiġi eżaminata fil-postijiet iddeżinjati u matul is-sigħat allokati għalhekk. Madankollu, l-awtoritajiet kompetenti jistgħu, fuq it-talba tal-prinċipal u għas-spejjeż tiegħu, jeżaminaw l-oġġetti f'postijiet jew ħinijiet oħra. Miżuri ta' identifikazzjoni Artikolu 31 1. L-uffiċċju tat-tluq għandu jieħu l-miżuri ta' identifikazzjoni li jqis li huma meħtieġa u għandu jniżżel d-dettalji korrispondenti fid-dikjarazzjoni tat-tranżitu. 2. Mingħajr preġudizzju għall-Artikolu 11(4), tal-Konvenzjoni, ir-rilaxx tal-merkanzija li għandha tkun sottoposta għar-reġim tat-tranżitu komuni irid jiġi rifjutat fil-każ li l-issiġillar ma jkunx jista' jsir skond id-dispożizzjonijiet ta' l-Artikolu 11(2) jew (3) tal-Konvenzjoni. 3. Meta l-metodu tas-siġillar ikun dak ta' l-issiġillar ta' l-ispazju li jkun fih l-oġġetti, l-awtoritajiet kompetenti għandhom jivverifikaw jekk il-mezz tat-trasport ġiex approvat għall-issiġillar jew inkella, jekk huwiex xieraq għall-issiġillar. 4. Kwalunkwe vettura tat-triq, trejler, semi-trejler jew kontejner approvat għat-trasport tal-merkanzija ssiġillati mid-dwana skond ftehim internazzjonali li huma partijiet tiegħu l-Komunità Ewropea jew l-Istati Membri tagħha kif ukoll il-pajjiżi EFTA, għandu jitqies bħala approvat skond regolamenti oħra fl-ambitu tat-tifsira ta' l-Artikolu 11(2)(a) tal-Konvenzjoni. 5. Is-siġilli għandhom jikkonformaw mal-karatteristiċi stipulati fl-Anness II. 6. Is-siġilli ma jistgħux jinfetħu mingħajr l-awtorizzazzjoni ta' l-awtoritajiet kompetenti. 7. Deskrizzjoni ta' l-oġġetti titqies bħala waħda li tippermetti l-identifikazzjoni tagħhom fl-ambitu tat-tifsira ta' l-Artikolu 11(4) tal-konvenzjoni, meta din tkun dettaljata biżżejjed biex tippermetti identifikazzjoni faċli tal-kwantità u tan-natura tagħhom. Rilaxx tal-merkanzija Artikolu 32 1. Skond ir-riżultati tal-verifika, l-uffiċċju tat-tluq għandu jniżżel id-dettalji korrispondenti fid-dikjarazzjoni tat-tranżitu. 2. Jekk ir-riżultati tal-verifika jippermettu dan, l-uffiċċju tat-tluq għandu jawtorizza r-rilaxx ta' l-oġġetti u jniżżell id- data fis-sistema komputerizzata. 3. Mar-rilaxx ta' l-oġġetti, l-uffiċċju tat-tluq għandu jinforma lill-uffiċċju tad-destinazzjoni ddikjarat dwar l-operazzjoni tat-tranżitu komuni permezz ta' messaġġ "avviż antiċipat tal-Wasla" u lil kull uffiċċju ta' tranżitu ddikjarat permezz ta' messaġġ "avviż antiċipat tat-tranżitu". Dawn il-messaġġi għandhom jkunu bbażati fuq data derivata mid-dikjarazzjoni tat-tranżitu, u jekk ikun il-każ, kif emendata. Dokument ta' akkumpanjament fit-tranżitu Artikolu 33 1. Id-dokument ta' akkumpanjament fit-tranżitu jikkorrispondi għall-mudell u għad-dettalji li jidhru fl-Appendiċi III. Huwa għandu jakkumpanja l-oġġetti sottoposti għalr-reġim tat-tranżitu komuni. Wara r-rilaxx tal-merkanzija, għandu jitqiegħed għad-dispożizzjoni ta' l-operatur skond wieħed minn dawn il-metodi: (a) jew jingħata lill-prinċipal mill-uffiċċju tat-tluq, jew fejn awtorizzat mill-awtoritajiet kompetenti, billi jiġi stampat mis-sistema tal-kompjuter tal-prinċipal; (b) inkella billi jiġi stampat mis-sistema tal-kompjuter tal-konsenjatur awtorizzat wara l-wasla tal-messaġġ li jintbagħat mill-uffiċċju tat-tluq li japprova r-rilaxx tal-merkanzija. 2. Id-dokument ta' akkumpanjament fit-tranżitu għandu, fejn xieraq, ikollu miegħu lista ta' oġġetti li jkunu parti integrali minnu u jikkonformaw mal-mudell fl-Appendiċi III. KAPITOLU IV FORMALITAJIET LI GĦANDHOM JITWETTQU MATUL IT-TRASPORT Preżentazzjoni tad-dokument ta' akkumpanjament fit-tranżitu Artikolu 34 Id-dokument ta' akkumpanjament fit-tranżitu u d-dokumenti l-oħra li jakkumpanjaw il-merkanzija għandhom jiġu ppreżentati kull meta jintalbu mill-awtoritajiet kompetenti. Uffiċċju ta’ tranżitu Artikolu 35 1. Il-konsenja kif ukoll il-kopji tad-dokumenti ta' akkumpanjament tranżitu għandhom ikunu ppreżentati f'kull uffiċċju tat-tranżitu. 2. L-uffiċċju tat-tranżitu għandu jirreġistra t-tranżitu li bih ikun ġie notifikat permezz tal-messaġġ ta' l-"avviż antiċipat tat-tranżitu" li jkun irċieva mill-uffiċċju tat-tluq. L-uffiċċju tat-tluq għandu jkun notifikat dwar it-tranżitu mill-fruntiera permezz tal-messaġġ ta' l-"avviż tat-tranżitu minn fruntiera". 3. L-uffiċċji tat-tranżitu għandhom imbagħad jispezzjonaw il-merkanzija jekk jidhrilhom li dan ikun meħtieġ. Kwalunkwe spezzjoni tal-merkanzija għandha ssir, b'mod partikolari, abbażi tal-messaġġ "avviż antiċipat tat-tranżitu". 4. Fil-każ li l-merkanzija tgħaddi minn uffiċċju tat-tranżitu li ma jkunx dak iddikjarat u li jidher fuq id-dokument ta' akkumpanjament fit-tranżitu, l-uffiċċju tat-tranżitu li jintuża għandu jitlob il-messaġġ "avviż antiċipat tat-tranżitu" mill-uffiċċju tat-tluq u għandu jinforma lill-uffiċċju tat-tluq b'dan it-tranżitu billi jibgħat il-messaġġ "avviż ta' tranżitu minn fruntiera." Jekk ikun meħtieġ, dan jiġi infurmat mill-uffiċċju tat-tluq li l-garanzija għall-pajjiż ikkonċernat ma tkunx valida. 5. Il-paragrafi 1 sa 4 ma japplikawx għat-trasport tal-merkanzija bil-ferrovija. Inċidenti matul it-trasport Artikolu 36 1. It-trasportat għandu jimla d-dokument ta' akkumpanjament fit-tranżitu u jippreżentah flimkien mal-konsenja lill-awtoritajiet kompetenti tal-pajjiż li fit-territorju tiegħu jinsabu l-mezzi tat-trasport fil-każijiet li ġejjin: (a) fil-każ ta' tibdil ta' l-itinerarju stipulat u japplikaw id-dispożizzjonijiet ta' l-Artikolu 26(2); (b) fil-każ li jinfetħu s-siġilli matul it-trasport, minħabba kawżi li m'għandux kontroll fuqhom it-trasportatur; (c) fil-każ tat-trażbord tal-merkanzija għal mezz ieħor tat-trasport; dan it-trażbord għandu jseħħ taħt is-sorveljanza ta' l-awtoritajiet kompetenti, iżda dawn jista' jawtorizzaw li jsir mingħajr is-sorveljanza tagħhom; (d) fil-każ li periklu gravi jinneċessita l-ħatt immedjat, parzjali jew totali, tal-mezz tat-trasport; (e) fl-eventwalità ta' kull inċident jew okkorrenza li jistgħu jinfluwenzaw ir-rispett ta' l-obbligi min-naħa tal-prinċipal jew it-trasportatur. 2. L-awtoritajiet kompetenti, jekk iqisu li l-operazzjoni tat-tranżitu komuni tista' tkompli normalment, u wara li jkunu ħadu l-miżuri li setgħu kienu meħtieġa, japprovaw id-dokument ta' akkumpanjament fit-tranżitu. L-informazzjoni rilevanti li tikkonċerna t-trasferiment jew kwalunkwe inċident ieħor għandha tiġi rreġistrata fis-sistema kompjuterizzata mill-awtoritajiet kompetenti skond il-każ, fl-uffiċċju tat-tranżitu jew l-uffiċċju tad-destinazzjoni. KAPITOLU V FORMALITAJIET LI GĦANDHOM JITWETTQU FL-UFFIĊĊJU TAD-DESTINAZZJONI Il-preżentazzjoni fl-uffiċċju tad-destinazzjoni Artikolu 37 1. Il-merkanzija u d-dokumenti meħtieġa għandhom jiġu ppreżentati fl-uffiċċju tad-destinazzjoni matul il-jiem u s-sigħat tal-ftuħ tiegħu. Madankollu, dan l-uffiċċju jista', fuq talba u għall-ispejjeż tal-parti interessata, jawtorizza din il-preżentazzjoni f'perjodi oħra minn dawk imsemmija hawn fuq. Bl-istess mod, l-uffiċċju tat-tluq jista', fuq talba u għall-ispejjeż tal-parti interessata, jawtorizza l-preżentazzjoni ta' l-oġġetti fi kwalunkwe post ieħor. 2. Meta l-merkanzija tkun ippreżentata fl-uffiċċju tad-destinazzjoni meta jiskadi l-limitu ta' żmien preskritt mill-uffiċċju tat-tluq u meta l-limitu ta' żmien ma jkunx rispettat minħabba ċirkostanzi li jkunu ġustifikati b'mod sodisfaċenti għall-uffiċċju tad-destinazzjoni u li ma jkunux fil-kontroll tat-trasportatur jew tal-prinċipal, dan ta' l-aħħar għandu jkun meqjus li rrispetta l-limitu ta' żmien preskritt. 3. L-uffiċċju tad-destinazzjoni għandu jżomm id-dokument ta' akkumpanjament fit-tranżitu u l-eżami tal-merkanzija għandu jsir, partikolarment, abbażi ta' l-"avviż antiċipat tal-wasla" li tasal mingħand l-uffiċċju tat-tluq. 4. Fuq talba mill-prinċipal, biex isservi ta' prova ta' tmiem il-proċedura skond l-Artikolu 42(1), l-uffiċċju tad-destinazzjoni għandu japprova kopja tad-dokument ta' akkumpanjament fit-tranżitu li tgħid. - Prova alternattiva - 99202 5. L-operazzjoni tat-tranżitu tista' tintemm f'uffiċċju ieħor għajr dak li kif previst qabel fid-dikjarazzjoni tat-tranżitu. Dak l-uffiċċju għandu mbagħad isir l-uffiċċju tad-destinazzjoni. Jekk l-uffiċċju l-ġdid tad-destinazzjoni jappartjeni lil parti kontraenti differenti minn dik ta' l-uffiċċju li kien previst inizjalment, l-uffiċċju tad-destinazzjoni l-ġdid għandu jitlob il-messaġġ "avviż antiċipat tal-wasla" lill-uffiċċju tat-tluq. Irċevuta Artikolu 38 1. L-uffiċċju tad-destinazzjoni għandu japprova rċevuta fuq it-talba tal-persuna li tippreżenta l-merkanzija u d-dokumenti meħtieġa. 2. L-irċevuta għandha tikkonforma ma' l-indikazzjonijiet li jidhru fl-Appendiċi III. 3. L-irċevuta għandha tkun mimlija minn qabel mill-parti interessata. Jista' jkun fiha dettalji oħra marbuta mal-konsenja, ħlief fl-ispazju rriżervat għall-uffiċċju tad-destinazzjoni. L-irċevuta ma tistax isservi ta' prova ta' tmiem il-proċedura fl-ambitu tat-tifsira ta' l-Artikolu 42(1). Ritorn ta' l-informazzjoni Artikolu 39 1. L-uffiċċju tad-destinazzjoni għandu jinforma lill-uffiċċju tat-tluq dwar il-wasla tal-merkanzija fl-istess jum li jiġu ppreżentati fl-uffiċċju tad-destinazzjoni permezz ta' messaġġ "avviż tal-wasla". 2. Fil-każ li l-operazzjoni tat-tranżitu tintemm f'uffiċċju ieħor minn dak previst fid-dikjarazzjoni tat-tranżitu, l-uffiċċju tad-destinazzjoni l-ġdid għandu jinforma lill-uffiċċju tat-tluq bil-wasla permezz tal-messaġġ "avviż tal-wasla." L-uffiċċju tat-tluq għandu jinnotifika lill-uffiċċju tad-destinazzjoni ddikjarat fil-bidu, dwar il-wasla permezz tal-messaġġ “Ritorn ta' l-Avviż tal-Wasla”. 3. Il-messaġġ "avviż tal-wasla" msemmi fil-paragrafi 1 u 2 ma jistax iservi ta' prova ta' tmiem il-proċedura fl-ambitu tat-tifsira ta' l-Artikolu 40 (2). 4. Ħlief f'ċirkostanzi ġustifikati kif jixraq, l-uffiċċju tad-destinazzjoni għandu jikkomunika l-messaġġ "riżultati tal-kontroll" lill-uffiċċju tat-tluq sa mhux aktar tard mit-tielet jum wara dak li fih il-merkanzija tkun ġiet ippreżentata fl-uffiċċju tad-destinazzjoni. Madankollu, fejn japplika l-Artikolu 65, l-uffiċċju tad-destinazzjoni għandu jibgħat il-messaġġ "riżultati tal-kontroll" lill-uffiċċju tat-tluq sa mhux aktar tard mis-sitt jum wara dak li fih ikunu twasslu l-oġġetti. KAPITOLU VI KONTROLL TA' TMIEM IL-PROĊEDURA Tmiem u rilaxx tar-reġim Artikolu 40 1. Ir-reġim tat-tranżitu komuni jintemm u l-obbligi tal-prinċipal ikunu sodisfatti meta l-merkanzija sottoposta għall-proċedura, id-dokumenti u d- data rekwiżiti jiġu ppreżentati fl-uffiċċju tad-destinazzjoni skond id-dispożizzjonijiet tar-reġim. 2. L-awtoritajiet kompetenti jirrilaxxaw ir-reġim tat-tranżitu komuni meta jkunu jistgħu jistabbilixxu, abbażi tal-paragun tad- data disponibbli fl-uffiċċju tat-tluq u ta' dik disponibli fl-uffiċċju tad-destinazzjoni, li r-reġim ikun intemm b'mod korrett. Proċedura ta' inkjesta Artikolu 41 1. Meta l-awtoritajiet kompetenti tal-pajjiż tat-tluq ma jkunux irċevew il-messaġġ "Avviż tal-Wasla" fil-limitu ta' żmien stipulat għall-preżentazzjoni tal-merkanzija fl-uffiċċju tal-wasla, jew fil-każ li ma jkunux irċevew il-messaġġ "Riżultati tal-kontroll" fis-sitt ijiem wara li jkunu rċevew il-messaġġ "Avviż tal-Wasla", dawn għandhom jikkunsidraw il-proċedura ta' inkjesta sabiex jiksbu l-informazzjoni meħtieġa għar-rilaxx tal-proċedura jew, fejn dan ma jkunx possibbli: - li jistabbilixxu l-kundizzjonijiet ta' l-oriġini tad-dejn doganali, - li jiġi identifikat id-debitur; - li jiġu ddeterminati l-awtoritajiet kompetenti responsabbli għall-irkupru 2. Il-proċedura ta' inkjesta għandha tinfetaħ sa mhux aktar tard mis-seba' jum wara l-iskadenza ta' wieħed mil-limiti msemmija fil-paragrafu 1 ħlief f'każijiet eċċezzjonali ddefiniti bi qbil reċiproku bejn il-Partijiet kontraenti. Din il-proċedura tinfetaħ mingħajr dewmien jekk l-awtoritajiet kompetenti jiġu infurmati minn kmieni li l-proċedura ma tkunx għadha ntemmet, inkella li jissusspettaw li dan ikun il-każ. 3. Jekk l-awtoritajiet kompetenti tal-pajjiż tat-tluq jirċievu biss l-"Avviż tal-Wasla", huma għandhom jiftħu l-proċedura ta' inkjesta billi jitolbu lill-uffiċċju tad-destinazzjoni, li jkun bagħat il-messaġġ "Avviż tal-Wasla", għall-messaġġ "Riżultati tal-Kontroll". 4. Jekk l-awtoritajiet kompetenti tal-pajjiż tat-tluq ma jirċevix il-messaġġ "Avviż tal-Wasla", huma għandhom jiftħu l-proċedura ta' inkjesta billi jitolbu lill-prinċipal l-informazzjoni meħtieġa għall-għeluq tal-proċedura, jew fejn teżisti biżżejjed informazzjoni għall-inkjesta fid-destinazzjoni, mill-uffiċċju tad-destinazzjoni. Il-prinċipal għandu jintalab jipprovdi l-informazzjoni meħtieġ għall-għeluq tal-proċedura sa mhux aktar tard minn tmienja u għoxrin jum wara l-bidu tal-proċedura ta' inkjesta ma' l-uffiċċju tad-destinazzjoni. 5. L-uffiċċju tad-destinazzjoni u l-prinċipal għandhom iwieġbu għat-talba, msemmija fil-paragrafu 4, fi żmien tmienja u għoxrin jum. Jekk tingħata biżżejjed informazzjoni f'dan il-perjodu, l-awtoritajiet kompetenti tal-pajjiż tat-tluq għandhom iqisu din l-informazzjoni jew jagħlqu l-proċedura jekk l-informazzjoni pprovduta tippermetti dan. 6. Jekk l-informazzjoni kkomunikata mill-prinċipal ma tippermettix li l-proċedura tingħalaq, iżda jitqiesu bħala biżżejjed mill-awtoritajiet kompetenti tal-pajjiż tat-tluq biex titkompla l-proċedura ta' inkjesta, għandha ssir talba minnufih fl-uffiċċju tad-dwana kkonċernat. 7. Fil-każ li l-proċedura ta' inkjesta tippermetti li jiġi stabbilit li l-proċedura tkun ingħalqet b'mod sodisfaċenti, l-awtoritajiet kompetenti tal-pajjiż tat-tluq għandhom jagħlqu l-proċedura u għandhom jinfurmaw lill-prinċipal b'dan minnufih u, jekk jixraq, lill-awtoritajiet kompetenti li setgħu fetħu proċedura ta' rkupru skond l-Artikolu 117. Artikolu 41a 1. Meta, wara l-ftuħ tal-proċedura ta' inkjesta, u qabel l-iskadenza tal-perjodu msemmi fl-Artikolu 116 (1)(c), il-prova tal-post fejn ikunu okkorrew il-kundizzjonijiet li wasslu għall-oriġini tad-dejn tingħata bi kwalunkwe mezz lill-awtoritajiet kompetenti tal-pajjiż tat-tluq, minn issa 'l quddiem "l-awtoritajiet rikjedenti", u sakemm dan il-post ikun jinsab f'parti kontraenti oħra, dawn għandhom jindirizzaw mingħajr dewmien l-informazzjoni kollha disponibbli lill-awtoritajiet kompetenti ta' din il-parti kontraenti, minn issa 'l quddiem "il-partijiet indirizzati". 2. L-awtoritajiet rikjesti għandhom jikkonfermaw il-wasla tal-komunikazzjoni u jindikaw jekk humiex responsabbli għall-irkupru. Fil-każ ta' nuqqas ta' risposta fi żmien tmienja u għoxrin jum, l-awtoritajiet rikjedenti għandhom jiftħu mill-ewwel il-proċedura ta' inkjesta. Prova alternattiva tat-tmiem tal-proċedura Artikolu 42 1. Il-prova li l-proċedura tkun intemmet fil-perjodu indikat fid-dikjarazzjoni tista' tingħata mill-prinċipal, għas-sodisfazzjon ta' l-awtoritajiet kompetenti, fil-forma ta' dokument iċċertifikat mill-awtoritajiet kompetenti tal-pajjiż tad-destinazzjoni, li jkun fih l-identifikazzjoni tal-merkanzija kkonċernata, u fejn jiġi stabbilit li din tkun ġiet ippreżentata fl-uffiċċju tad-destinazzjoni jew, fil-każ li japplika l-Artikolu 64, għand id-destinatarju approvat. 2. Ir-reġim ta' tranżitu komuni titqies ukoll bħala mitmuma jekk il-prinċipal jipprovdi, għas-sodisfazzjon ta' l-awtoritajiet kompetenti, wieħed mid-dokumenti li ġejjin, għall-identifikazzjoni tal-merkanzija (a) dokument tad-dwana li jqiegħed l-oġġetti taħt destinazzjoni doganali stabbilita f'pajjiż terz, (b) dokument maħruġ minn pajjiż terz, ittimbrat mill-awtoritajiet tad-dwana ta' dan il-pajjiż, u li jiċċertifika li l-oġġetti jitqiesu bħala f'ċirkolazzjoni ħielsa fil-pajjiż terz ikkonċernat. 3. Id-dokumenti msemmija fil-paragrafu 2 jistgħu jiġu sostitwiti bil-kopji tagħhom jew fotokopji ċċertifikati bħala kopji awtentiċi mill-korp li jkun iċċertifika d-dokumenti oriġinali, mill-awtoritajiet tal-pajjiżi terzi kkonċernati jew mill-awtoritajiet ta' wieħed mill-pajjiżi. Verifika a posteriori Artikolu 43 1. L-awtoritajiet kompetenti jistgħu jwettqu verifika a posteriori ta' l-informazzjoni skambjata kif ukoll tad-dokumenti, formoli, awtorizzazzjonijiet jew data dwar ir-reġim tat-tranżitu komuni sabiex jivverifikaw l-awtentiċità jew l-eżattezza ta' l-informazzjoni u tat-timbri. Dawn il-kontrolli jsiru fil-każ ta' dubju jew ta' suspett ta' frodi. Jistgħu ukoll isiru abbażi ta' analiżi tar-riskju inkella b'għażla aleatorja. 2. L-awtoritajiet kompetenti li jirċievu talba għal verifika a posteriori għandhom jindirizzawha mingħajr dewmien. 3. Fil-każ li l-awtoritajiet kompetenti tal-pajjiż tat-tluq jirrikjedu l-verifika a posterjori ta' l-informazzjoni fil-messaġġ "Riżultat tal-Kontrolli" fil-każ ta' dubju jew ta' suspett ta' frodi, il-kundizzjonijiet ta' l-Artikolu 40(2) jitqiesu bħala mhux sodisfatti sakemm jiġi kkonfermat li d- data li fir-rigward tagħha tkun saret it-talba tkun awtentika jew preċiża. 4. Dawn id-dispożizzjonijiet japplikaw mutatis mutandis għall-Artikolu 22. TITOLU III SIMPLIFIKAZZJONIJIET KAPITOLU I DISPOŻIZZJONJIET ĠENERALI DWAR IS-SIMPLIFIKAZZJONIJIET Ambitu Artikolu 44 1. Fuq talba mill-prinċipal jew mid-destinatarju, skond il-każ, l-awtoritajiet kompetenti jistgħu jawtorizzaw is-simplifikazzjonijiet li ġejjin: (a) l-użu ta' garanzija komprensiva jew ta' l-eżenzjoni mill-garanzija; (b) l-użu ta' siġilli ta' mudell speċjali; (c) l-eżenzjoni minn itinerarju li jorbot; (d) l-istatus ta' konsenjatur awtorizzat; (e) l-istatus ta' destinatarju awtorizzat; (f) l-applikazzjoni ta' proċeduri simplifikati speċifiċi għal ċerti mezzi tat-trasport. (i) merkanzija ttrasportata bil-ferrovija jew permezz ta' kontejners kbar, (ii) merkanzija ttrasportata b'mezzi ta' l-ajru, (iii) merkanzija ttrasportata bil-pajpijiet; (g) l-applikazzjoni ta' proċeduri simplifikati oħra abbażi ta' l-Artikolu 6 tal-Konvenzjoni. 2. Sakemm ma jkunx ipprovdut mod ieħor f'dan l-Appendiċi jew fl-awtorizzazzjoni, fil-każ li jiġu awtorizzati s-simplifikazzjonijiet msemmija fil-paragrafu 1(a) u (f), dawn huma applikabbli fil-pajjiżi kollha. Fejn jiġi awtorizzat l-użu tas-simplifikazzjonijiet imsemmija fil-punti (b), (c) u (d), dawn m'humiex applikabbli ħlief għal operazzjonijiet ta' tranżitu komuni li jibdew fil-pajjiż li jkun ħareġ l-awtorizzazzjoni. Fil-każ li tiġi approvata s-simplifikazzjoni msemmija fil-punt (e), din mhix applikabbli ħlief f'dak il-pajjiż li jkun ħareġ l-awtorizzazzjoni. Kundizzjonijiet ġenerali għall-ħruġ ta' awtorizzazzjoni Artikolu 45 1. L-awtorizzazzjoni pprovduta fl-Artikolu 44(1), ma tinħariġx lill-persuni li: (a) huma stabbiliti f'parti kontraenti; madankollu, l-awtorizzazzjoni sabiex tintuża garanzija komprensiva ma tistax tingħata 'l ħadd ħlief lil dawk il-persuni stabbiliti fil-pajjiż fejn tingħata l-garanzija; (b) jużaw regolarment għar-reġim tat-tranżitu komuni, jew li l-awtoritajiet kompetenti tagħhom jafu li jistgħu jissodisfaw l-obbligi marbuta ma' dan ir-reġim jew, fir-rigward tas-simplifikazzjoni msemmija fl-Artikolu 44(1)(e), jirċievu oġġetti regolarment, liema oġġetti jkunu tniżżlu għar-reġim tat-tranżitu komuni; u (c) ma jkunux ikkommettew infrazzjonijiet serji jew ripetuti kontra l-leġiżlazzjoni doganali jew fiskali. 2. Sabiex tiġi żgurata l-ġestjoni tajba tas-simplifikazzjonijiet, l-awtorizzazzjonijiet għandhom jingħataw biss meta: (a) l-awtoritajiet kompetenti jistgħu jassiguraw il-monitoraġġ u l-kontroll tal-proċedura mingħajr ma jkollhom idaħħlu fis-seħħ proċedura amministrattiva li tkun sproporzjonata fil-konfront tal-persuni kkonċernati; (b) u jekk il-persuni jżommu reġistri li jippermettu lill-awtoritajiet kompetenti jagħmlu kontrolli effettivi. Kontenut ta’ applikazzjoni għall-awtorizzazzjoni Artikolu 46 1. L-applikazzjoni għal awtorizzazzjoni biex jintużaw is-simplifikazzjonijiet, minn issa 'l quddiem "l-applikazzjoni" għandu jkollha data u firma. Din tista' ssir bil-miktub inkella b'mezzi elettroniċi ta' l-ipproċessar tad- data , skond il-kundizzjonijiet u l-metodi determinati għalhekk mill-awtoritajiet kompetenti. 2. L-applikazzjoni għandu jkollha l-elementi li jippermettu lill-awtoritajiet kompetenti jassiguraw irwieħhom bir-rispett għall-kundizzjonijiet għall-għoti tas-simplifikazzjonijiet mitluba. Responsabbiltà ta' l-applikant Artikolu 47 Il-persuna li tressaq applikazzjoni għall-użu tas-simplifikazzjonijiet hija responsabbli, skond id-dispożizzjonijiet fis-seħħ fil-partijiet kontraenti, u mingħajr preġudizzju għall-possibbiltà li japplikaw id-dispożizzjonijiet penali, (a) għall-eżattezza ta' l-informazzjoni li tingħata, (b) l-awtentiċità tad-dokumenti mehmużin. Awtoritajiet kompetenti Artikolu 48 1. L-applikazzjoni għandha titressaq għand l-awtoritajiet kompetenti tal-pajjiż li fih ikun stabbilit l-applikant. 2. L-awtorizzazzjoni għandha tingħata jew l-applikazzjoni rifjutata skond id-dispożizzjonijiet fis-seħħ fil-partijiet kontraenti. 3. Id-deċiżjoni li jkun fiha r-rifjut ta' l-applikazzjoni għandha tiġi kkomunikata lill-applikant fil-limiti ta' żmien u skond il-mezzi fis-seħħ fil-Partijiet kontraenti. Għandu jkun fiha r-raġuni għar-rifjut. Kontenut ta' l-awtorizzazzjoni Artikolu 49 1. L-oriġinal ta' l-awtorizzazzjoni, bid-data u bil-firma, kif ukoll kopja ċċertifikata waħda jew aktar għandhom jintbagħtu lura lid-detentur. 2. L-awtorizzazzjoni għandu jkun fiha l-kundizzjonijiet għall-użu tas-simplifikazzjonijiet u għandha tiddefinixxi l-metodi ta' tħaddim u ta' kontroll. Hija għandha tidħol fis-seħħ fid-data tal-pubblikazzjoni tagħha. 3. Il-persuna li tapplika għall-użu tas-simplifikazzjonijiet tkun responsabbli għall-konformità ma' l-obbligi kollha li jirrigwardaw it-tqegħid tal-merkanzija kkonċernata taħt ir-reġim tat-tranżitu komuni. 4. Fil-każ tas-simplifikazzjonijet imsemmija fil-punti (b), (c) u (f) ta' l-Artikolu 44(1), l-awtorizzazzjoni għandha tiġi ppreżentata kull meta jitlobha l-uffiċċju tat-tluq. Revoka u emendar Artikolu 50 1. Id-detentur ta' l-awtorizzazzjoni għandu jinforma lill-awtoritajiet kompetenti bi kwalunkwe avveniment li jseħħ wara l-għoti ta' l-awtorizzazzjoni, u li b'xi mod tista' jaffettwa l-kontinwazzjoni jew il-kontenut tagħha. 2. L-awtorizzazzjoni għandha tiġi revokata jew emendata mill-awtoritajiet kompetenti fil-każ li: (a) kundizzjoni waħda jew aktar stipulati għall-għoti tagħha ma tkunx/jkunux jew ma tibqax/jibqgħux rispetatta/i; jew (b) avveniment li jseħħ wara l-għoti ta' awtorizzazzjoni jaffettwa l-kontinwazzjoni jew il-kontenut tagħha. 3. L-awtorizzazzjoni tista' tiġi revokata jew emendata mill-awtoritajiet kompetenti fil-każ li d-detentur tagħha ma jibqax jissodisfa obbligu li hu responsabbli għalih skond din l-awtorizzazzjoni. 4. Id-deċiżjoni dwar l-emendar jew ir-revokar ta' l-awtorizzazzjoni għandha tiġi kkomunikata, flimkien mar-raġunijiet għaliha, lid-detentur. Din hija kkomunikata lid-detentur ta' l-awtorizzazzjoni. 5. Ir-revoka jew emenda tad-deċiżjoni għandha tidħol fis-seħħ mid-data tan-notifika. Madankollu, f'każijiet eċċezzjonali u safejn l-interessi leġittimi tad-destinatarju tad-deċiżjoni jesiġu dan, l-awtoritajiet kompetenti jistgħu jipposponu dan id-dħul fis-seħħ għal data aktar tard. Id-data tad-dħul fis-seħħ hija indikata fuq id-deċiżjoni. Żamma tar-reġistri mill-awtoritajiet kompetenti Artikolu 51 1. L-awtoritajiet kompetenti għandhom iżommu l-applikazzjonijiet u l-annessi u d-dokumenti anċillari kif ukoll kopji ta' l-awtorizzazzjonijiet li jinħarġu. 2. Fil-każ li talba tiġi miċħuda jew awtorizzazzjoni tiġi revokata, l-applikazzjoni u, skond il-każ, id-deċiżjoni għaċ-ċaħda ta' l-applikazzjoni jew ir-revoka u d-dokumenti anċillari għandhom jinżammu għal perjodu minimu ta' tliet snin minn tmiem is-sena kalendarja li fiha l-applikazzjoni tkun ġiet miċħuda jew l-awtorizzazzjoni tkun ġiet revokata. KAPITOLU II GARANZIJA KOMPRENSIVA U EŻENZJONI MILL-GARANZIJA Ammont ta' referenza Artikolu 52 1. Il-prinċipal għandu juża l-garanzija komprensiva jew ir-eżenzjoni mill-garanzija fil-limitu ta' ammont ta' referenza. 2. L-ammont ta' referenza għandu jikkorrispondi għall-ammont tad-dejn li jista' jirriżulta fir-rigward tal-merkanzija sottoposta għar-reġim tat-tranżitu komuni mill-prinċipal matul perjodu ta' mhux inqas minn ġimgħa. Dan l-ammont għandu jiġi stabbilit mill-uffiċċju tal-garanzija f'kollaborazzjoni mal-parti interessata: (a) abbażi tad- data dwar il-merkanzija ttrasportata fl-imgħoddi u ta' estimi dwar il-volum ta' l-operazzjonijiet tat-tranżitu komuni li għandhom isiru, li jirriżultaw, partikolarment mid-dokumentazzjoni kummerċjali u l-kontijiet tiegħu, (b) filwaqt li jitqiesu l-ogħla livelli ta' taxxi fuq l-importazzjoni li jkunu applikabbli fil-pajjiż ta' l-uffiċċju tal-garanzija fir-rigward ta' dik it-tip ta' merkanzija fil-każ tat-tqegħid għall-konsum. Għall-finijiet ta' dak il-kalkolu, l-oġġetti tal-Komunità li jinġarru skond il-Konvenzjoni dwar it-tranżitu komuni għandhom jiġu trattati bħala oġġetti mhux tal-Komunità. Kalkolu preċiż ta' l-imposti u tariffi oħra li fir-rigward tagħhom il-prinċipal ikun marbut għal kull operazzjoni tat-tranżitu għandu jsir ladarba tkun disponibbli d- data meħtieġa. Inkella, fejn ikunu involuti oġġetti minbarra dawk imsemmija fil-lista ta' l-Anness I, issir l-assunzjoni li l-ammont ikun ta' EUR 7 000 sakemm informazzjoni oħra magħrufa mill-awtoritajiet kompetenti ma tirriżultax f'ammonti oħra. 3. L-uffiċċju tal-garanzija għandu jeżamina l-ammont ta' referenza, partikolarment jekk issir talba mill-prinċipal, u jekk ikun il-każ, jaġġustah mill-ġdid kif meħtieġ. 4. Hija r-responsabbiltà ta' kull prinċipal li jiżgura ruħu li l-ammonti involuti ma jaqbuż l-ammont ta' referenza, jekk titqiesu kwalunkwe operazzjoni li għaliha ma tkunx għadha ntemmet il-proċedura. L-ammonti ta' referenza għandhom jiġu ttrattati u jistgħu jiġu kkontrollati permezz tas-sistema kompjuterizzata ta' l-awtoritajiet tad-dwana għal kull operazzjoni tat-tranżitu. Ammont tal-garanzija komprensiva u eżenzjoni mill-garanzija Artikolu 53 1. L-ammont li għandu jiġi kopert mill-garanzija komprensiva għandu jkun l-istess bħall-ammont ta' referenza msemmi fl-Artikolu 52. 2. Il-persuni li jippreżentaw ġustifikazzjoni lill-awtoritajiet kompetenti fir-rigward tal-fatt li jgawdu minn qagħda finanzjarja soda u li josservaw l-istandards ta' affidabilità deskritti fil-paragrafi 3 u 4 jistgħu jkunu awtorizzati jipprovdu garanzija komprensiva ta' ammont imnaqqas inkella li jgawdu minn eżenzjoni mill-garanzija. 3. L-ammont tal-garanzija komprensiva jista' jitnaqqas: (a) għal 50% ta' l-ammont ta' referenza fil-każ li l-prinċipal juri li għandu biżżejjed esperjenza fir-rigward tat-tħaddim tar-reġim tat-tranżitu komuni; (b) għal 30 % ta' l-ammont ta' referenza fil-każ li l-prinċipal juri li għandu biżżejjed esperjenza fir-rigward tat-tħaddim tar-reġim tat-tranżitu komuni u li laħaq livell għoli ta' kooperazzjoni ma' l-awtoritajiet kompetenti. 4. L-eżenzjoni mill-garanzija jista' jiġi konċess jekk il-prinċipal juri li għandu biżżejjed esperjenza bit-tħaddim tar-reġim tat-tranżitu komuni, li jkun laħaq livell għoli ta' kooperazzjoni ma' l-awtoritajiet kompetenti, li jkollu kontroll sħiħ tat-trasport u li jgawdi minn qagħda finanzjarja tajba, biżżejjed biex jissodisfa l-impenji tiegħu. 5. Għall-applikazzjoni tal-paragrafi 3 u 4, il-pajjiżi għandhom iqisu d-dispożizzjonijiet ta' l-Anness III. Modalitajiet tal-garanzija komprensiva u ta' l-eżenzjoni mill-garanzija Artikolu 53a Għall-użu ta' kull garanzija komprensiva u/jew ta' kull eżenzjoni mill-garanzija, (a) il-prinċipal għandu jinħariġlu "Numru ta' Referenza tal-Garanzija", li jkun marbut ma' l-ammont ta' referenza stabbilit; (b) kodiċi ta' aċċess inizzjali marbut man-"Numru ta' Referenza tal-Garanzija" għandu jingħata u jiġi kkomunikat lill-prinċipal mill-uffiċċju tal-garanzija. Il-prinċipal jista' jassenja kodiċi ta' aċċess wieħed jew aktar għal din il-garanzija, kemm għalih innifsu kif ukoll għar-rappreżentanti tiegħu. Dispożizzjonijiet speċifiċi għall-merkanzija li tinvolvi riskju ogħla Artikolu 54 1. Fil-każ ta' merkanzija msemmija fil-lista ta' l-Anness I, il-prinċipal irid juri, biex ikun awtorizzat jipprovdi garanzija komprensiva, li minbarra li jissodisfa l-kundizzjonijiet ta' l-Artikolu 45, li jgawdi minn qagħda finanzjarja tajba, li għandu esperjenza bit-tħaddim tar-reġim tat-tranżitu komuni, li jkun laħaq livell għoli ta' kooperazzjoni ma' l-awtoritajiet kompetenti, kif ukoll li jkollu kontroll sħiħ tat-trasport. 2. Għall dan it-tip ta' merkanzija, l-ammont tal-garanzija komprensiva jista' jitnaqqas: (a) għal 50% ta' l-ammont ta' referenza fil-każ li l-prinċipal juri li laħaq livell għoli ta' kooperazzjoni ma' l-awtoritajiet kompetenti u li jkun kiseb kontroll sħiħ tat-trasport; (b) għal 30 % ta' l-ammont ta' referenza fil-każ li l-prinċipal juri li laħaq livell għoli ta' kooperazzjoni ma' l-awtoritajiet kompetenti u li jkun kiseb kontroll sħiħ tat-trasport, u li jgawdi minn qagħda finanzjarja tajba, biżżejjed biex jissodisfa l-impenji tiegħu. 3. Għall-applikazzjoni tal-paragrafu 2, il-pajjiżi għandhom iqisu d-dispożizzjonijiet ta' l-Anness III. 4 Il-paragrafi preċedenti japplikaw ukoll fil-każ ta' applikazzjoni għall-użu ta' garanzija komprensiva mhux biss għat-tip ta' merkanzija msemmija fl-Anness I iżda wkoll għal dik li mhix elenkata f'dak l-anness taħt l-istess ċertifikat għal garanzija komprensiva. 5. L-eżenzjoni mill-garanzija mhux applikabbli għall-operazzjonijiet tat-tranżitu komuni li jinvolvu oġġetti msemmija fil-lista ta' l-Anness I. 6. Fid-dawl tal-prinċipji li jirregolaw l-għoti ta' garanzija komprensiva u t-tnaqqis ta' ammont tar-referenza, l-użu ta' garanzija komprensiva għal ammont imnaqqas jista' jkun ipprojbit temporanjament, b'eċċezzjoni, f'ċerti ċirkostanzi partikolari. 7. Fid-dawl tal-prinċipji li jirregolaw l-għoti ta' garanzija komprensiva u t-tnaqqis ta' ammont tar-referenza, l-użu ta' garanzija komprensiva għal ammont imnaqqas jista' jkun ipprojbit temporanjament għal tipi ta' merkanzija li fl-imgħoddi jkunu ġew involuti fi frodi fuq skala kbira meta l-użu ta' din il-garanzija kien involut. 8. Il-kundizzjonijiet għall-applikazzjoni tal-paragrafi 6 u 7 huma deskritti fl-Anness IV. Dokument ta' garanzija Artikolu 55 1. Il-garanzija komprensiva għandha tingħata mill-garanti. 2. Din għandha tkun konformi mal-mudell tad-dokument ta' garanzija li jidher fl-Anness C4 ta' l-Appendiċi III. Id-dokument ta' garanzija jinżamm mill-uffiċċju tal-garanziji. 3. L-Artikolu 17(2) għandu jgħodd mutatis mutandis . Iċ-ċertifikazzjoni ta' garanzija komprensiva jew ta' l-eżenzjoni mill-garanzija Artikolu 56 1. Abbażi ta' l-awtorizzazzjoni, l-awtoritajiet kompetenti għandhom joħorġu lill-prinċipal ċertifikat wieħed jew aktar ta' garanzija komprensiva nkella ta' eżenzjoni mill-garanzija, minn issa 'l quddiem "ċertifikati", f'konformità ma' l-Appendiċi III li jippermettulu jagħti prova kemm ta' garanzija komprensiva kif ukoll ta' eżenzjoni mill-garanzija fil-qafas ta' l-Artikolu22(1)(b). 2. It-tul taż-żmien tal-validità taċ-ċertifikat huwa limitat għal sentejn. Madankollu, dan il-perjodu jista' jiġi estiż mill-uffiċċju ta' garanzija għal perjodu ieħor ulterjuri li ma jaqbiżx sentejn. Revoka u kanċellazzjoni Artikolu 57 1. L-Artikolu 19(1) u l-ewwel subparagrafu ta' l-Artikolu19(2) għandhom japplikaw mutatis mutandis għar-revoka u l-kanċellazzjoni tal-garanzija komprensiva. 2. Ir-revoka ta' awtorizzazzjoni għal garanzija komprensiva jew ta' eżenzjoni mill-garanzija mill-awtoritajiet kompetenti jew inkella mir-revoka tad-deċiżjoni li biha l-uffiċċju ta' garanzija jkun aċċetta l-impenn ta' garanti jew tar-revoka ta' l-impenn tagħha mill-garanti, kif ukoll id-data ta' validità tagħha jridu jiddaħħlu fis-sistema kompjuterizzata mill-uffiċċju ta' garanzija. 3. Mid-data tad-dħul fis-seħħ tar-revoka jew tal-kanċellazzjoni, l-ebda ċertifikat maħruġ għall-applikazzjoni ta' l-Artikolu 22(a)(b) ma jista' jibqa' jintuża biex il-merkanzija tkun sottoposta għar-reġim tat-tranżitu komuni, u għandhom jintraddu lura lill-uffiċċju tal-garanzija mill-prinċipal. Kull pajjiż għandu jikkomunika lill-Kummissjoni l-elementi ta' identifikazzjoni taċ-ċertifikati validi li ma jkunux intraddu lura nkella li ġew iddikjarati misruqa, mitlufa jew falsifikati. Il-Kummissjoni għandha tinforma b'dan lill-pajjiżi l-oħra. KAPITOLU III UŻU TA' SIĠILLI TA' MUDELL SPEĊJALI Artikolu 58 1. L-awtoritajiet kompetenti jistgħu jawtorizzaw lill-prinċipal biex juża siġilli ta' mudell speċjali għall-mezzi tat-trasport jew il-pakketti, sakemm dawn is-siġilli jkunu permessi mill-awtoritajiet kompetenti minħabba li jissodisfaw il-karatteristiċi li jidhru fl-Anness II. 2. Il-prinċipal għandu jniżżel l-għadd, it-tip u l-marka tas-siġilli li juża fid-dettalji korrispondenti fid-dikjarazzjoni tat-tranżitu. Is-siġilli għandhom jitwaħħlu sa mhux aktar tard mir-rilaxx tal-merkanzija. KAPITOLU IV EŻENZJONI MILL-ITINERARJU LI JORBOT Artikolu 59 L-awtoritajiet kompetenti jistgħu jikkonċedu eżenzjoni minn itinerarju li jorbot lil prinċipali li jieħdu miżuri li jippermettu lill-awtoritajiet kompetenti jkunu ċerti f'kull ħin fir-rigward ta' fejn tinsab il-konsenja. KAPITOLU V STATUS TAL-KONSENJATUR AWTORIZZAT Konsenjatur awtorizzat Artikolu 60 Kulmin ikun biħsiebu jwettaq operazzjonijiet tat-tranżitu komuni mingħajr ma jippreżenta l-merkanzija li tkun is-suġġett ta' dikjarazzjoni tat-tranżitu fl-uffiċċju tat-tluq jew fi kwalunkwe post ieħor jista' jingħata l-istatus ta' konsenjatur awtorizzat. Din is-simplifikazzjoni tingħata biss lill-persuni li jibbenefikaw minn garanzija komprensiva jew mill-eżenzjoni mill-garanzija; Kontenut ta' l-awtorizzazzjoni Artikolu 61 L-awtorizzazzjoni tiddetermina partikolarment: (a) l-uffiċċju/i tat-tluq kompetenti għall-operazzjonijiet tat-tranżitu komuni li għandhom isiru; (b) il-limitu ta' żmien disponibbli għall-awtoritajiet kompetenti wara li l-konsenjatur awtorizzat ikun għamel dikjarazzjoni ta' tranżitu sabiex isiru l-kontrolli, jekk ikun meħtieġ, qabel ir-rilaxx tal-merkanzija; (c) il-miżuri ta' l-identifikazzjoni applikati. Għal dan il-għan l-awtoritajiet kompetenti jistgħu jippreskrivu li l-mezz ta' trasport jew il-pakketti jkollhom fuqhom siġilli speċjali aċċettati mill-awtoritajiet doganali għaliex jissodisfaw il-karatteristiċi msemmija fl-Anness II u mwaħħla mill-konsenjatur awtorizzat; (d) il-kategoriji jew il-movimenti ta' merkanzija pprojbiti. Formalitajiet mat-tluq Artikolu 62 Il-konsenjatur approvat għandu jagħmel dikjarazzjoni tat-tranżitu fl-uffiċċju tat-tluq. Ir-rilaxx tal-merkanzija ma jistax iseħħ qabel il-ħin ta' skadenza previst fl-Artikolu 61(b). Informazzjoni obbligatorja Artikolu 63 Jekk ikun meħtieġ, il-konsenjatur awtorizzat għandu jdaħħal fis-sistema kompjuterizzata id- data li jmiss - l-għadd, it-tip u l-marki tas-siġilli; - jekk ikun meħtieġ l-itinerarju li jorbot, stipulat skond l-Artikolu 26(2); - il-limitu ta' żmien stipulat skond l-Artikolu 29 għall-preżentazzjoni tal-merkanzija fl-uffiċċju tad-destinazzjoni. KAPITOLU VI STATUS TAD-DESTINATARJU AWTORIZZAT Destinatarju awtorizzat Artikolu 64 1. Kulmin ikun biħsiebu jirċievi fl-istabbilment tiegħu jew fi kwalunkwe post speċifiku ieħor merkanzija sottoposta għar-reġim tat-tranżitu komuni mingħajr ma l-merkanzija u id-dokument ta' akkumpanjament fit-tranżitu jkunu ppreżentati fl-uffiċċju tad-destinazzjoni jista' jingħata l-istatus ta' destinatarju awtorizzat. 2. Il-prinċipal għandu jkun osserva l-obbligi kollha imposti mid-dispożizzjonijiet ta' l-Artikolu 8(1)(a) u r-reġim tat-tranżitu komuni jitqies li jkun ingħalaq meta, fiż-żmien stipulat, id-dokument ta' akkumpanjament fit-tranżitu li jkun akkumpanja l-konsenja kif ukoll il-merkanzija fl-istat oriġinali jiġu kkonsenjati fil-perjodu stipulat lid-destinatarju awtorizzat fl-istabbiliment jew il-postijiet imsemmija fl-awtorizzazzjoni tiegħu filwaqt li jkunu ġew osservati kif jixraq il-miżuri ta' identifikazzjoni. 3. Għal kull konsenja li tasallu fil-kundizzjonijiet previsti fil-paragrafu 2, id-destinatarju approvat għandu jagħti, fuq talba tat-trasportatur, l-irċevuta msemmija fl-Artikolu 38, li tapplika mutatis mutandis . Obbligi Artikolu 65 1. Għall merkanzija li tasal fil-postijiet tiegħu jew fil-postijiet imsemmija fl-awtorizzazzjoni, id-destinatarju awtorizzat huwa marbut li: (a) jinforma immedjatament lill-uffiċċju tad-destinazzjoni kompetenti bil-wasla tal-merkanzija permezz tal-messaġġ "Notifika tal-Wasla" li jkun fih kwalunkwe inċident li seta' nqala' fit-trasport; (b) qabel ma jibda jħott, jirċievi l-messaġġ "Awtorizzazzjoni għall-Ħatt"; (c) wara li jkun irċieva l-messaġġ "Awtorizzazzjoni għall-Ħatt", jibgħat lill-uffiċċju tad-destinazzjoni sa mhux aktar tard mit-tielet jum wara dak li fih tasal il-merkanzija, il-messaġġ "Rimarki dwar il-Ħatt", li jkun fih id-differenzi kollha, skond il-kundizzjonijet stipulati fl-awtorizzazzjoni. (d) li jżomm għad-dispożizzjoni ta' l-uffiċċju tad-destinazzjoni, inkella li jibgħatlu kopja tad-dokument ta' akkumpanjament fit-tranżitu li jkun akkumpanja l-merkanzija skond id-dispożizzjonijiet imsemmija fl-awtorizzazzjoni. 2. L-uffiċċju tad-destinazzjoni għandu jintroduċi d- data li tikkonċerna l-messaġġ “Riżultat tal-Kontrolli” fis-sistema kkompjuterizzata. Kontenut ta' l-awtorizzazzjoni Artikolu 66 1. L-awtorizzazzjoni tiddetermina partikolarment: (a) l-uffiċċju/i tad-destinazzjoni kompetenti għall-merkanzija li d-destinatarju awtorizzat jirċievi; (b) il-limitu ta' żmien li fih id-destinatarju awtorizzat jirċievi mingħand l-uffiċċju tad-destinazzjoni, permezz tal-messaġġ "Awtorizzazzjoni għall-Ħatt" id-dettalji rilevanti tal-messaġġ "Avviż antiċipat tal-Wasla" għall-finijiet ta' l-applikazzjoni, mutatis mutandis, ta' l-Artikolu 37(3); (c) il-kategoriji jew il-movimenti ta' merkanzija pprojbiti. 2. L-awtoritajiet kompetenti għandhom jispeċifikaw fl-awtorizzazzjoni jekk id-destinatarju awtorizzat ikunx jista' jiddisponi mill-oġġetti li jkunu waslulu, mingħajr l-intervent ta' l-uffiċċju tad-destinazzjoni. KAPITOLU VII PROĊEDURI SIMPLIFIKATI APPLIKABBLI GĦALL-MERKANZIJA TRASPORTATA BIL-FERROVIJA JEW PERMEZZ TA' KONTEJNERS KBAR SEZZJONI 1 DISPOŻIZZJONIJIET ĠENERALI MARBUTA MAT-TRASPORT BIL-FERROVIJA Ambitu Artikolu 67 Il-formalitajiet rilevanti għar-reġim tat-tranżitu komuni għandhom ikunu simplifikati skond l-Artikoli 68 sa 79, 95 u 96 għat-trasport ta' oġġetti minn kumpaniji ferrovjarji skond il-kopertura ta' "Ittra ta' twassil (CIM) u pakketti express" minn issa 'l quddiem "ittra ta' twassil CIM". Valur ġuridiku tad-dokument użat Artikolu 68 L-ittra tat-twassil CIM hija valida bħal dikjarazzjoni ta' tranżitu Kontroll tar-reġistri Artikolu 69 Il-kumpanija ferrovjarja ta' kull pajjiż għandha żżomm disponibbli għall-awtoritajiet kompetenti ta' pajjiżhom, fiċ-ċentru jew ċentri tal-kontabilità, ir-reġistri li jżommu, għall-finijiet ta' kontroll. Prinċipal Artikolu 70 1. Il-kumpanija ferrovjarja li taċċetta l-merkanzija għat-trasport flimkien ma' ittra tat-twassil CIM valida bħala dikjarazzjoni tat-tranżitu komuni, issir, għal din l-operazzjoni, il-prinċipal. 2. Il-kumpanija ferrovjarja tal-pajjiż li mit-territorju tiegħu jidħlu l-oġġetti ġewwa t-territorju tal-partijiet kontraenti ssir il-prinċipal għal dak li jirrigwarda l-operazzjonijiet relatati mal-merkanzija aċċettata għat-trasport bil-ferrovija ta' pajjiż terz. Tikketta Artikolu 71 Il-kumpaniji ferrovarju għandhom jiżguraw li l-konsenji ttrasportati skond ir-reġim tat-tranżitu komuni jkunu identifikabbli bl-użu ta' tikketti bi stampi skond il-mudell li jidher fl-Anness B11 fl-Appendiċi III. It-tikketti għandhom jitwaħħlu fuq l-ittra tat-twassil CIM kif ukoll fuq il-vagun ferrovjarju rilevanti fil-każ ta' tagħbija mimlija jew f'kazijiet oħra, fuq il-pakkett jew pakketti. It-tikketta msemmija fl-ewwel subparagrafu tista' tiġi ssostitwita permezz ta' timbru bil-linka ħadra li juri l-istampa li tinsab fl-Anness B11 fl-Appendiċi III. Modifika tal-kuntratt ta' trasport Artikolu 72 Meta l-kuntratt ta' trasport huwa modifikat sabiex: - operazzjoni ta' ġarr ta' merkanzija li kellha tintemm barra mit-territorju ta' parti kontraenti tintemm ġewwa t-territorju ta' dik il-parti kontraenti, - operazzjoni ta' ġarr ta' merkanzija li kellha tintemm barra mit-territorju ta' parti kontraenti tintemm ġewwa t-territorju ta' dik il-parti kontraenti, il-kumpaniji ferrovjarji ma jistgħux jaġixxu fuq il-kuntratt emendat sakemm ma tingħatax l-approvazzjoni mill-uffiċċju tat-tluq. Fil-każijiet l-oħra kollha, il-kumpaniji ferrovjarji jistgħu jeżegwixxu l-kuntratt emendat; huma għandhom jinfurmaw minnufih lill-uffiċċju tat-tluq bl-emenda li tkun saret. ĊIRKOLAZZJONI TAL-MERKANZIJA BEJN IL-PARTIJIET KONTRAENTI Użu ta' l-Ittra tat-Twassil CIM Artikolu 73 1. L-Ittra tat-twassil CIM għandha tkun ippreżentata fl-uffiċċju tat-tluq fir-rigward ta' konsenja sottoposta għar-reġim tat-tranżitu komuni li tibda u għandha tintemm fit-territorju tal-partijiet kontraenti. 2. Fil-każ li l-merkanzija tmur minn punt sa ieħor fil-Komunità minn ġewwa pajjiż membru wieħed jew aktar ta' l-EFTA, l-uffiċċju tat-tluq għandu jinkludi fuq, b'mod viżibbli, fil-kaxxa rriżervata għad-dwana tal-folji Nru 1, 2 u 3 ta' l-ittra tat-twassil CIM: - is-sigla "T1", jekk il-merkanzija tiċċirkola taħt il-proċedura T1, - is-sigla "T2" jew "T2F" fil-każ li merkanzija tiċċirkola taħt il-proċedura T2 fil-każ li, skond id-dispożizzjonijiet komunitarju, l-inklużjoni ta' din is-sigla tkun obbligatorja. Is-sigla "T2" jew "T2F"; għandha tiġi awtentikata permezz ta' l-applikazzjoni tat-timbru ta' l-uffiċċju tat-tluq. 3. Fil-każ li l-merkanzija titlaq mill-Komunità bid-destinazzjoni f'pajjiż ta' l-EFTA, l-uffiċċju tat-tluq għandu jinkludi, b'mod viżibbli, fil-kaxxa rriżervata għad-dwana tal-folji Nru 1, 2 u 3 ta' l-ittra tat-twassil CIM, is-sigla "T1" jekk il-merkanzija tiċċirkola taħt il-proċedura T1. 4. Ħlief fil-każijiet imsemmija fil-paragrafi 2 u 3, l-oġġetti li jiċċirkolaw minn punt sa ieħor fil-Komunità minn ġewwa t-territorju ta' pajjiż ta' l-EFTA wieħed jew aktar u l-oġġetti li mit-tluq mill-Komunità jgħaddu għal destinazzjoni f'pajjiż EFTA, għandhom ikunu sottoposti għall-proċedura T2, soġġetti għall-kundizzjonijiet li għandhom jiġu stipulati minn kull Stat Membru tal-Komunità, għat-totalità tal-vjaġġ mill-istazzjon tat-tluq għall-istazzjon tad-destinazzjoni mingħajr preżentazzjoni ta' l-ittra CIM li tkopri l-oġġetti għand l-uffiċċju tat-tluq. Billi hija merkanzija li tiċċirkola minn punt sa ieħor fil-Komunità minn ġewwa pajjiż membru wieħed jew aktar ta' l-EFTA, it-tikketti msemmija fl-Artikolu 71 m'hemmx għalfejn jitwaħħlu. 5. Il-merkanzija li t-trasport tagħha tibda f'pajjiz ta' l-EFTA titqies li qiegħda tiċċirkola skond il-proċedura T1. Madankollu, jekk l-oġġetti għandhom jiċċirkolaw skond il-proċedura T2 skond id-disposizzjonijiet ta' l-Artikolu 2(3)(b) tal-Konvenzjoni, l-uffiċċju tat-tluq għandu jindika fuq folja 3 ta' l-ittra tat-twassil CIM li l-oġġetti li għaliha jirreferi d-dokument jseħħu skond il-proċedura T2; għal dan il-għan, is-sigla "T2" jew "T2F", skond il-każ, għandu jintwera b'mod ċar flimkien mat-timbru ta' l-uffiċċju tat-tluq u l-firma ta' l-uffiċjal responsabbli fil-kaxxa rriżervata għad-dwana. Fil-każ ta' oġġetti li jkunu qed jiċċirkaw skond il-proċedura T1 is-sigla "T1" m'għandux ikun indikat fid-dokument imsemmi. 6. Il-folji kollha ta' l-ittra tat-twassil CIM għandhom jintbagħtu lura lill-parti kkonċernata. 7. Kull pajjiż ta' l-EFTA jista' jipprovdi li oġġetti li jkunu qed jiċċirkolaw skond il-proċedura T1 ma jkunx hemm għalfejn tiġi preżentata magħhom l-ittra tat-twassil CIM. 8. F'dak li jirrigwarda l-merkanzija msemmija fil-paragrafi 2, 3 u 5, l-uffiċċju responsabbli għall-istazzjon tad-destinazzjoni għandu jaġixxi bħala l-uffiċċju tad-destinazzjoni. Madankollu, l-oġġetti li jiddaħħlu fiċ-ċirkolazzjoni libera jew li jkunu soġġetti għal proċedura oħra tad-dwana fi stazzjon intermedju, l-uffiċċju doganali responsabbli għal dak l-istazzjon għandu jaġixxi ta' uffiċċju ta' destinazzjoni. Għal dak li għandu x'jaqsam mal-merkanzija li tiċċirkola minn punt sa ieħor fil-Komunità mit-territorju ta' pajjiż ta' l-EFTA wieħed jew aktar fil-kundizzjonijiet imsemmija fil-paragrafu 4, l-ebda formalitajiet ma jeħtieġ li jseħħu fl-uffiċċju tad-destinazzjoni. Miżuri ta' identifikazzjoni Artikolu 74 Bħala regola ġenerali u meta wieħed iqis miżuri ta' identifikazzjoni applikati mill-kumpaniji ferrovjarji, l-uffiċċju tat-tluq m'għandux jissiġilla l-mezz ta' trasport jew tal-pakketti. Użu ta' folji differenti ta' l-ittra tat-twassil CIM Artikolu 75 1. Ħlief fil-każijiet li l-merkanzija tiċċirkola minn punt sa ieħor fil-Komunità minn ġewwa pajjiż membru wieħed jew aktar ta' l-EFTA, il-kumpaniji ferrovjarji tal-pajjiż li fih jinsab l-uffiċċju tad-destinazzjoni għandhom jibagħtu lil dan ta' l-aħħar il-folji Nru 2 u Nru 3 ta' l-ittra tat-twassil CIM. 2. L-uffiċċju tad-destinazzjoni għandu jibgħat lura minnufih il-folja 2 lill-kumpanija ferrovjarja wara li jkun ittimbraha u għandu jżomm il-folja 3. ĠARR TA' MERKANZIJA LEJN JEW MINN PAJJIŻI TERZI Ġarr lejn pajjiżi terzi Artikolu 76 1. L-Artikoli 73 u 74 japplikaw għall-operazzjonijiet ta' ġarr ta' merkanzija li jibdew mit-territorju tal-partijiet kontraenti u li huma destinati għal barra t-territorju tal-partijiet kontraenti. 2. L-uffiċċju doganali għall-istazzjon tal-fruntiera li minnu l-oġġetti fi tranżitu jitilqu mit-territorju tal-partijiet kontraenti għandhom jaġixxu ta' uffiċċju ta' destinazzjoni. 3. L-ebda formalità ma teħtieġ li ssir fl-uffiċċju tad-destinazzjoni. Trasport ta' merkanzija minn pajjiżi terzi Artikolu 77 1. L-uffiċċju doganali għall-istazzjon tal-fruntiera li minnha l-oġġetti jidħlu fit-territorju tal-partijiet kontraenti għandu jassumi r-rwol ta' l-uffiċċju tat-tluq għall-operazzjonijiet ta' ġarr li jibdew barra mit-territorju tal-partijiet kontraenti u li għandhom jispiċċaw fit-territorju tal-partijiet kontraenti. L-ebda formalità ma teħtieġ li ssir fl-uffiċċju tat-tluq. 2. L-uffiċċju doganali responsabbli għall-istazzjoni tad-destinazzjoni għandu jassumi r-rwol ta' l-uffiċċju tad-destinazzjoni. Madankollu, l-oġġetti li jiddaħħlu fiċ-ċirkolazzjoni libera jew li jkunu soġġetti għal proċedura oħra tad-dwana fi stazzjon intermedju, l-uffiċċju doganali responsabbli għal dak l-istazzjon għandu jaġixxi ta' uffiċċju ta' destinazzjoni. Il-formalitajiet imsemmija fl-Artikolu 75 għandhom isiru fl-uffiċċju ta' destinazzjoni. Ġarr ta' merkanzija mit-territorju tal- partijiet kontraenti Artikolu 78 1. Fejn operazzjoni ta' trasport tal-merkanzija tibda u hija destinata li tintemm barra mit-territorju tal-partijiet kontraenti, l-uffiċċju doganali li għandhom jaġixxu bħala l-uffiċċju tat-tluq u l-uffiċċju tad-destinazzjoni jkunu dawk imsemmija fl-Artikolu 77(1) u 76(2) rispettivament. 2. L-ebda formalità ma teħtieġ li ssir fl-uffiċċju tat-tluq jew tad-destinazzjoni. Status doganali ta' oġġetti; Artikolu 79 Oġġetti li huma trasportati skond l-Artikoli 77(1) jew 78(1) jitqiesu bħallikieku qed jiċċirkolaw taħt il-proċedura T1 l-istatus Komunitarju ta' l-oġġetti jiġi stabbilit skond id-dispożizzjonijiet ta' l-Appendiċi II. SEZZJONI 2 ĠARR TA' MERKANZIJA PERMEZZ TA' KONTEJNERS KBAR Ambitu Artikolu 80 Il-formalitajiet taħt ir-reġim tat-tranżitu komuni għandhom jiġu ssimplifikati skond l-Artikoli 81 sa 96 għall-oġġetti li jinġarru minn kumpaniji ferrovjarji f'kontejners kbar, permezz ta' impriżi tat-trasport bħala intermedjarji, taħt il-kopertura ta' ittri ta' trasferimenti, li għall-iskopijiet ta' dan l-Appendiċi jissejħu "Noti ta' Trasferiment TR". Dawn l-operazzjonijiet jinkludu, skond il-każ, it-trasport ta' konsenji minn impriżi tat-trasport li jużaw mezzi ta' trasport oħra li m'humiex dawk ferrovjarji, fil-pajjiż tal-konsenja lill-istazzjon ferrovjaraju tat-tluq f'dak il-pajjiż u fil-pajjiż tad-destinazzjoni mill-istazzjon ferrovjarju tal-wasla f'dak il-pajjiż, kif ukoll it-trasport bil-baħar li jkun se jseħħ matul il-vjaġġ bejn dawn iż-żewġ stazzjonijiet. Definizzjonijiet Artikolu 81 Għall-finijiet ta' l-applikazzjoni ta' l-Artikoli 80 u 96, japplikaw id-definizzjonijiet li ġejjin: 1) "Impriża ta' trasport" tfisser impriża kostitwita mill-kumpaniji ferrovjarji bħala kumpanija li tagħha huma membri, imwaqqfa bil-għan li jiġu trasportati oġġetti permezz ta' kontejners kbar taħt il-kopertura ta' Noti ta' Trasferiment; 2) "kontejner kbir" tfisser mezz ta trasport tal-merkanzija li huwa: - ta' natura permanenti, - disinjat speċifikament sabiex jiffaċilita t-trasport tal-merkanzija, mingħajr ma ssir ħsara lit-tagħbija, minn waħda jew aktar mezzi ta' trasport, - disinjat għat-tqabbid u/jew manipular faċli, - disinjati b'mod li jista' jiġi ssiġillat b'mod effettiv meta jkun meħtieġ li jiġi ssiġillat skond l-Artikolu 89, - ta' tali daqs li l-ispazju konfinat mill-erba' angoli esterni ma jkunx inqas minn 7 metri kwadri 3) "Nota ta' trasferiment TR" tfisser id-dokument li jinkludi fih il-kuntratt ta' ġarr li bih l-impriża tat-trasport tista' ġġorr kontenitur wieħed jew aktar minn konsenjatur sa destinatarju fi trasport internazzjonali. In-nota ta' trasferiment TR għandha tkun enumerata b'numru tas-serje fir-rokna ta' fuq tan-naħa tal-lemin sabiex tkun tista' tiġi identifikata. Dan in-numru jkun magħmul minn tmien ċifri preċeduti mill-ittri TR In-nota ta' trasferiment TR trid tikkonsisti mill-folji segwenti, f'ordni numerika: Nru 1: folja għas-sede prinċipali ta' l-impriża tat-trasport, Nru 2: folja għar-rappreżentant nazzjonali ta' l-impriża tat-trasport fl-istazzjon tad-destinazzjoni, Nru 3A: folja għad-dwana; Nru 3B: folja għad-destinatarju; Nru 4: folja għas-sede prinċipali ta' l-impriża tat-trasport, Nru 5: folja għar-rappreżentant nazzjonali ta' l-impriża tat-trasport fl-istazzjon tat-tluq, Nru 6: folja għall-konsenjatur. Kull folja tan-Nota ta' trasferiment TR, bl-eċċezzjoni ta' folja 3A, ikollha linja ħadra wiesgħa ta' madwar erba' ċentimetri għat-tul kollu tat-tarf tan-naħa tal-lemin. 4) "Lista ta' kontejners kbar", minn hawn 'il quddiem il-"lista", tfisser id-dokument mehmuż man-nota ta' trasferiment TR, li tagħha huwa parti integrali li huwa maħsub sabiex ikopri l-konsenja ta' għadd ta' kontejners kbar mill-istess stazzjon tat-tluq għall-istess stazzjon ta' destinazzjoni, fejn għandhom jitwettqu l-formalitajiet doganali. Il-lista għandha tiġi ppreżentata fl-istess għadd ta' kopji bħan-nota ta' trasferiment TR rilevanti. L-għadd ta' kopji għandu jiġi indikat fil-kaxxa rriżervata għall-indikazzjoni ta' l-għadd ta' kopji li tinsab fir-rokna ta' fuq tan-naħa tal-lemin tan-nota ta' trasferiment TR. Barra minn hekk, in-numru tas-serje tan-nota ta' trasferiment TR korrispondenti jrid jiġi indikat fir-rokna ta' fuq tan-naħa tal-lemin ta' kull kopja. Valur ġuridiku tad-dokument użat Artikolu 82 In-nota ta' trasferiment TR użata mill-impriża tat-trasport hija ekwivalenti għal dikjarazzjoni tat-tranżitu. Kontroll tar-reġistri – Informazzjoni li għandha tingħata Artikolu 83 1. F'kull pajjiż l-impriża ta' trasport għandha, għall-finijiet ta' kontroll, tagħmel disponibbli lill-awtoritajiet kompetenti permezz tar-rappreżentant jew rappreżentanti nazzjonali, ir-reġistri miżmuma fl-uffiċċju jew uffiċċji tal-kontabilitià jew f'dawk tar-rappreżentant jew rappreżentanti nazzjonali. 2. Fuq talba ta' l-awtoritajiet komeptenti, l-impriża ta' trasport jew tar-rappreżentant jew rappreżentanti nazzjonali jridu jikkomunikawlhom kull dokumenti, reġistri ta' kontijiet jew informazzjoni li għandha x'taqsam ma' operazzjonijiet ta' ġarr kompletati jew li għadhom għaddejjin li l-awtoritajiet jqisu li għandhom ikunu informati dwarhom. 3. Fil-każ li, skond l-Artikolu 82, in-noti ta' trasferiment TR ikollhom l-istess saħħa ġuridika bħad-dikjarazzjonijiet tat-tranżitu, l-impriża tat-trasport jew ir-rappreżentant/i tagħha għandha/hom tinforma/jinformaw: (a) lill-uffiċċju tad-destinazzjoni dwar kwalunkwe nota ta' trasferiment TR, folja 1, li ntbagħtulha mingħajr l-approvazzjoni tad-dwana; (b) l-uffiċċji tat-tluq dwar kwalunkwe nota ta' trasferiment TR, folja 1 li ma tkunx intbagħtitilha lura u li fir-rigward tagħha ma setgħetx tiddetermnina jekk il-konsenja ġietx ippreżentata kif meħtieġ lill-uffiċċju tad-destinazzjoni jew esportata mit-territorju tal-partijiet kontraenti lejn pajjiż terz skond l-Artikolu 93. Prinċipal Artikolu 84 1. Għat-trasport tal-merkanzija awtorizzata skond l-Artikolu 80 u aċċettat minn impriża tat-trasport f'pajjiz, l-kumpanija ferrovjarja ta' dak il-pajjiz issir il-prinċipal. 2. Għat-trasport ta' merkanzija awtorizzata skond l-Artikolu 80 u aċċettata minn impriża tat-trasport f'pajjiż terz, l-kumpanija ferrovjarja tal-pajjiż li minnha l-oġġetti jkunu daħlu fit-territorju tal-pajjizi kontraenti jkun il-prinċipal. Formalitajiet doganali waqt il-ġarr b'mezz ieħor li m'huwiex dak ferrovjarju Artikolu 85 Jekk għandhom jitwettqu formalitajiet doganali matul il-ġarr b'mezzi oħra għajr il-ferrovija lill-istazzjon tat-tluq jew mill-istazzjon tad-destinazzjoni, nota ta' trasferiment TR waħda ma tistax tkopri aktar minn kontejner kbir wieħed. Tikketta Artikolu 86 L-impriża tat-trasport għandha tiżgura li konsenji li jinġarru skond ir-reġim tat-tranżitu komuni jkunu identifikabbli bl-użu ta' tikketti bi stampi skond il-mudell li jidher fl-Anness B11 fl-Appendiċi III. It-tikketti għandhom jitwaħħlu fuq in-nota ta' trasferiment TR u fuq il-kontenitur/i kbir/kbar ikkonċernat/i. It-tikketta msemmija fl-ewwel subparagrafu tista' tiġi ssostitwita permezz ta' timbru bil-linka ħadra li juri l-istampa li tinsab fl-Anness B11 fl-Appendiċi III. Modifika tal-kuntratt ta' trasport Artikolu 87 Meta kuntratt ta' trasport huwa modifikat sabiex: - operazzjoni ta' ġarr ta' merkanzija li kellha tintemm barra mit-territorju ta' parti kontraenti tintemm ġewwa t-territorju ta' dik il-parti kontraenti, - operazzjoni ta' ġarr ta' merkanzija li kellha tintemm barra mit-territorju ta' parti kontraenti tintemm ġewwa t-territorju ta' dik il-parti kontraenti, l-impriża tat-trasport ma tistax taġixxi fuq il-kuntratt emendat sakemm ma tingħatax l-approvazzjoni minn qabel mill-uffiċċju tat-tluq. Fil-każijiet l-oħra kollha, l-impriża tat-trasport tista' ġġib fis-seħħ il-kuntratt modifikat; hi trid tinforma minnufih l-uffiċċju tat-tluq dwar il-modifika magħmula. ĊIRKOLAZZJONI TAL-MERKANZIJA BEJN IL-PARTIJIET KONTRAENTI Noti ta' trasferiment TR u l-Listi Artikolu 88 1. In-nota ta' trasferiment TR fir-rigward ta' konsenja li tkun sottoposta għar-reġim tat-tranżitu komuni li tibda u għandha tintemm fit-territorju tal-partijiet kontraenti, trid tkun ippreżentata fl-uffiċċju tat-tluq. 2. Fil-każ li l-merkanzija tiċċirkola minn punt sa ieħor fil-Komunità minn ġewwa pajjiż membru wieħed jew aktar ta' l-EFTA, l-uffiċċju tat-tluq għandu jindika, b'tali mod li tkun tidher, fil-kaxxa rriżervata għad-dwana tal-folji Nru 1, 2, 3A u 3B tan-nota ta' trasferiment TR: - is-sigla "T1", jekk il-merkanzija tiċċirkola taħt il-proċedura T1, - is-sigla "T2" jew "T2F" fil-każ li merkanzija tiċċirkola taħt il-proċedura T2 fil-każ li, skond id-dispożizzjonijiet komunitarju, l-inklużjoni ta' din is-sigla tkun obbligatorja. Is-sigla "T2" jew "T2F"; għandha tiġi awtentikata permezz ta' l-applikazzjoni tat-timbru ta' l-uffiċċju tat-tluq. 3. Fil-każ li l-merkanzija titlaq mill-Komunità bid-destinazzjoni f'pajjiż ta' l-EFTA, l-uffiċċju tat-tluq għandu jinkludi, b'mod viżibbli, fil-kaxxa rriżervata għad-dwana tal-folji Nru 1, 2, 3A u 3B tan-nota ta' trasferiment TR, jekk il-merkanzija tiċċirkola taħt il-proċedura T1. 4. Ħlief fil-każijiet imsemmija fil-paragrafi 2 u 3, l-oġġetti li jiċċirkolaw minn punt sa ieħor fil-Komunità minn ġewwa t-territorju ta' pajjiż ta' l-EFTA wieħed jew aktar u l-oġġetti li mit-tluq mill-Komunità jgħaddu għal destinazzjoni f'pajjiż EFTA, għandhom ikunu sottoposti għall-proċedura T2, soġġetti għall-kundizzjonijiet li għandhom jiġu stipulati minn kull Stat Membru tal-Komunità, għat-totalità tal-vjaġġ mingħajr preżentazzjoni tan-nota ta' trasferiment TR li tkopri l-oġġetti għand l-uffiċċju tat-tluq. Billi hija merkanzija li tiċċirkola minn punt sa ieħor fil-Komunità minn ġewwa pajjiż membru wieħed jew aktar ta' l-EFTA, it-tikketti msemmija fl-Artikolu 86 m'hemmx għalfejn jitwaħħlu. 5. Il-merkanzija li t-trasport tagħha tibda f'pajjiz ta' l-EFTA titqies li qiegħda tiċċirkola skond il-proċedura T1. Madankollu, jekk il-merkanzija tkun se tiċċirkola taħt il-proċedura T2 skond id-dispożizzjonijiet ta' l-Artikolu 2(3)(b) tal-Konvenzjoni, l-uffiċċju tat-tluq għandu jindika fuq folja 3A tan-nota ta' trasferiment TR li l-merkanzija li d-dokument jirreferi għaliha tiċċirkola taħt il-proċedura T2; għal dan il-għan, is-sigla "T 2" jew "T 2 F", skond il-każ, għandha tidher b'mod ċar fil-kaxxa għall-użu doganali tal-folja 3 A tan-nota ta' trasferiment TR flimkien mat-timbru ta' l-uffiċċju tat-tluq u l-firma ta' l-uffiċjal responsabbli. Fil-każ ta' oġġetti li jkunu qed jiċċirkolaw skond il-proċedura T1 is-sigla "T1" ma għandhiex bżonn li tiġi indikata fid-dokument. 6. Fil-każ li nota ta' trasferiment TR tkopri kemm kontejners li fihom merkanzija li qed tiċċirkola taħt il-proċedura T1 kif ukoll kontejners li fihom merkanzija li qed tiċċirkola taħt il-proċedura T2, l-uffiċċju tat-tluq, fil-kaxxa rriżervata għad-dwana fil-folji 1, 2, 3A u 3B tan-nota ta' trasferiment TR, għandu jindika referenzi separati għall-kontejner(s), skond it-tip ta' oġġetti li fihom, kif ukoll is-sigla "T1", "T2" jew T2F", kif jixraq, ħdejn in-numru ta' referenza tal-kontejner(s) korrispondenti. 7. Meta, f'każijiet koperti mill-paragrafu 3, jintużaw listi għal kontejners kbar, għandhom jitħejjew listi separati għal kull kategorija ta' kontejner li jkun fih merkanzija li tiċċirkola taħt il-proċedura T1 u n-numru/i tas-serje tal-lista/i kkonċernati għandhom jiddaħħlu fil-kaxxa rriżervata għad-dwana fil-folji 1, 2, 3A u 3B tan-nota ta' trasferiment TR. Is-sigla "T1", "T2" jew T2F", għandha titniżżel kif jixraq, ħdejn in-numru tas-serje tal-lista/i kif jixraq. Is-sigla "T1" għandha tiġi indikata fir-rigward tan-numru/i tas-serje tal-lista/i rilevanti. 8. Il-folji kollha tan-nota ta' trasferiment TR għandhom jintraddu lura lill-parti konċernata. 9. Kull pajjiż ta' l-EFTA jista' jipprovdi li oġġetti li jkunu qed jiċċirkolaw skond il-proċedura T1 jiġu trasportati skond il-proċedura T1 mingħajr il-ħtieġa ta' nota ta' trasferimentTR jiġu preżentati f'uffiċċju tat-tluq. 10. Għall-oġġeti msemmija fil-paragrafi 2, 3 u 5, in-nota ta' trasferiment TR għandha tiġi ppreżentata fl-uffiċċju tad-destinazzjoni fejn l-oġġetti għandhom jiġu ddikjarati għar-rilaxx f'ċirkolazzjoni ħielsa jew għal proċedura doganali oħra. Billi hija merkanzija li tiċċirkola minn punt sa ieħor fil-Komunità mit-territorju ta' pajjiż EFTA wieħed jew aktar fil-kundizzjonijiet imsemmija fil-paragrafu 4, l-ebda formalità ma teħtieġ li titwettaq fl-uffiċċju tad-destinazzjoni. Miżuri ta' identifikazzjoni Artikolu 89 L-identifikazzjoni ta' oġġetti għandha ssir skond id-dispożizzjonijiet ta' l-Artikolu 11 tal-Konvenzjoni. Madankollu, l-uffiċċju tat-tluq, bħala regola ġenerali, m'għandux jissiġilla l-kontejners kbar jekk il-miżuri ta' identifikazzjoni jiġu applikati mill-kumpaniji ferrovjarji. Fil-każ li jitwaħħlu s-siġilli, l-ispazju riżervat għall-użu doganali f'folji 3 A u 3 B tan-nota ta' trasferiment TR għandu jimtela kif xieraq. Użu ta' folji differenti tan-noti ta' trasferiment TR Artikolu 90 1. Ħlief fil-każijiet li l-merkanzija tiċċirkola minn punt sa ieħor fil-Komunità minn ġewwa pajjiż membru wieħed jew aktar ta' l-EFTA, il-kumpanija tat-trasport għandha tibgħat lura lill-uffiċċju tad-destinazzjoni il-folji Nru 1, Nru 2 u Nru 3A tan-nota ta' trasferiment. 2. L-uffiċċju ta' destinazzjoni għandu jibgħat lura minnufih lill-impriża tat-trasport il-folji Nru 1 u Nru 2 wara li jkun ittimbrahom. Huwa għandu jżomm il-folja Nru 3A. TRASPORT TAL-MERKANZIJA LEJN JEWMINN PAJJIŻI TERZI Ġarr lejn pajjiżi terzi Artikolu 91 1. Meta operazzjonijiet ta' trasport ta' oġġetti jibdew fit-territorju tal-partijiet kontraenti u għandhom jintemmu barra mit-territorju tal-partijiet kontraenti, japplikaw id-dispożizzjonijiet ta' l-Artikoli 88 (1-9) u l-Artikolu 89 japplikaw. 2. L-uffiċċju doganali għall-istazzjon tal-fruntiera li minnu l-oġġetti fi tranżitu jitilqu mit-territorju tal-partijiet kontraenti għandhom jaġixxu ta' uffiċċju ta' destinazzjoni. 3. L-ebda formalità ma teħtieġ li ssir fl-uffiċċju tad-de